(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΜΕ΄

Τρίτη 4 Ιουλίου 2017

ΘΕΜΑΤΑ

Α. ΕΙΔΙΚΑ ΘΕΜΑΤΑ
Επί διαδικαστικού θέματος, σελ.

Β. ΝΟΜΟΘΕΤΙΚΗ ΕΡΓΑΣΙΑ
Συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Εξωτερικών: «Κύρωση της Συμφωνίας - Πλαίσιο Εταιρικής Σχέσης και Συνεργασίας μεταξύ της Ευρωπαϊκής Ένωσης και των κρατών-μελών της, αφενός και της Δημοκρατίας των Φιλιππίνων, αφετέρου», σελ.

ΠΡΟΕΔΡΕΥΟΝΤΕΣ

ΚΡΕΜΑΣΤΙΝΟΣ Δ. , σελ.

ΧΡΙΣΤΟΔΟΥΛΟΠΟΥΛΟΥ Α. , σελ.

ΟΜΙΛΗΤΕΣ

Α. Επί διαδικαστικού θέματος:
ΑΜΑΝΑΤΙΔΗΣ Ι. , σελ.
ΒΑΡΔΑΛΗΣ Α. , σελ.
ΘΕΟΧΑΡΟΠΟΥΛΟΣ Α. , σελ.
ΚΑΡΡΑΣ Γ. , σελ.
ΚΑΤΣΙΚΗΣ Κ. , σελ.
ΚΕΓΚΕΡΟΓΛΟΥ Β. , σελ.
ΚΕΦΑΛΟΓΙΑΝΝΗΣ Ι. , σελ.
ΚΩΝΣΤΑΝΤΙΝΟΠΟΥΛΟΣ Ο. , σελ.
ΣΑΝΤΟΡΙΝΙΟΣ Ν. , σελ.
ΣΑΡΙΔΗΣ Ι. , σελ.
ΣΤΑΘΑΚΗΣ Γ. , σελ.
ΧΡΙΣΤΟΔΟΥΛΟΠΟΥΛΟΥ Α. , σελ.

Β. Επί του σχεδίου νόμου του Υπουργείου Εξωτερικών:
ΑΜΑΝΑΤΙΔΗΣ Ι. , σελ.
ΒΑΡΔΑΛΗΣ Α. , σελ.
ΔΑΝΕΛΛΗΣ Σ. , σελ.
ΘΕΟΧΑΡΟΠΟΥΛΟΣ Α. , σελ.
ΚΑΒΒΑΔΑΣ Α. , σελ.
ΚΑΡΡΑΣ Γ. , σελ.
ΚΑΤΣΙΚΗΣ Κ. , σελ.
ΚΑΦΑΝΤΑΡΗ Χ. , σελ.
ΚΕΓΚΕΡΟΓΛΟΥ Β. , σελ.
ΚΕΦΑΛΟΓΙΑΝΝΗΣ Ι. , σελ.
ΚΟΥΖΗΛΟΣ Ν. , σελ.
ΚΟΥΙΚ Τ. , σελ.
ΚΩΝΣΤΑΝΤΙΝΟΠΟΥΛΟΣ Ο. , σελ.
ΞΥΔΑΚΗΣ Ν. , σελ.
ΠΑΠΑΝΑΤΣΙΟΥ Α. , σελ.
ΠΑΠΠΑΣ Χ. , σελ.
ΣΑΝΤΟΡΙΝΙΟΣ Ν. , σελ.
ΣΑΡΙΔΗΣ Ι. , σελ.
ΣΤΑΘΑΚΗΣ Γ. , σελ.
ΤΡΙΑΝΤΑΦΥΛΛΟΥ Μ. , σελ.

ΠΡΑΚΤΙΚΑ ΒΟΥΛΗΣ

ΙΒ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΜE΄

Τρίτη 4 Ιουλίου 2017

Αθήνα, σήμερα στις 4 Ιουλίου 2017, ημέρα Τρίτη και ώρα 18.06΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία της Γ΄ Αντιπροέδρου αυτής κ. **ΑΝΑΣΤΑΣΙΑΣ ΧΡΙΣΤΟΔΟΥΛΟΠΟΥΛΟΥ**.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εξωτερικών: «Κύρωση της Συμφωνίας - Πλαίσιο Εταιρικής Σχέσης και Συνεργασίας μεταξύ της Ευρωπαϊκής Ένωσης και των κρατών-μελών της, αφενός και της Δημοκρατίας των Φιλιππίνων, αφετέρου».

Το νομοσχέδιο ψηφίστηκε στη Διαρκή Επιτροπή κατά πλειοψηφία. Εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κυρώσεως αυτής της συμφωνίας.

Ωστόσο, επειδή έχουν κατατεθεί και τέσσερις υπουργικές τροπολογίες, οι υπ’ αριθμόν 1083/13, 1089/14, 1090/15 και 1091/16, καθώς και μια βουλευτική τροπολογία, η υπ’ αριθμόν 1092/17, προτείνω αρχικά να τοποθετηθούν επί της αρχής της συμφωνίας όσοι καταψήφισαν ή εξέφρασαν επιφυλάξεις καθώς και ο αρμόδιος Υπουργός για πέντε λεπτά και στη συνέχεια να συζητηθούν οι τροπολογίες με τους Κοινοβουλευτικούς Εκπροσώπους, τους εισηγητές και τους ειδικούς αγορητές καθώς και τους αρμόδιους Υπουργούς και να μιλήσει ο καθένας για πέντε λεπτά. Συμφωνείτε;

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Να ανοίξει κατάλογος, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τι κατάλογο θέλετε; Θα ζητήσετε τον λόγο και επειδή είστε Ανεξάρτητος Βουλευτής, θα μιλήσετε.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κυρία Πρόεδρε, θα μπορούσα να έχω τον λόγο;

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κυρία Πρόεδρε, θα ήθελα κι εγώ τον λόγο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εσείς οι δύο τι θέλετε;

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Τι σημαίνει «εσείς οι δύο», κυρία Πρόεδρε;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριοι, λέω έχετε οριστεί ή αγορητής ή Κοινοβουλευτικός Εκπρόσωπος;

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Δεν έχετε μπροστά σας το χαρτί να δείτε ποιος έχει οριστεί;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Όχι, σας ερωτώ.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Και εγώ σας ερωτώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Λοιπόν, κατάλογος δεν θα ανοίξει. Όποιος θέλει να μιλήσει θα του δώσω τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κυρία Πρόεδρε, μου επιτρέπετε;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τι θέλετε, κύριε Κεγκέρογλου;

**ΒΑΣΙΛΕΙΟΣ ΚΕΓΚΕΡΟΓΛΟΥ:** Θα ήθελα να ρωτήσω εάν μπορούμε να πάρουμε τον λόγο επί μιας τροπολογίας ή δύο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ναι, θα πάρετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ.

**ΑΘΑΝΑΣΙΟΣ ΒΑΡΔΑΛΗΣ:** Κυρία Πρόεδρε, μου επιτρέπετε;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εσείς τι θέλετε;

**ΑΘΑΝΑΣΙΟΣ ΒΑΡΔΑΛΗΣ:** Κυρία Πρόεδρε, τα πέντε λεπτά που λέτε μπορεί να ικανοποιούν κάποια κόμματα που δεν έχουν να πουν τίποτα για τη συμφωνία και συμφωνούν μαζί της. Όμως, να μιλήσουμε και για τη συμφωνία και για τις τροπολογίες, σε καμμία περίπτωση δεν φτάνει ο χρόνος.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Όχι, είναι άλλα τα πέντε λεπτά για τη συμφωνία και άλλα τα πέντε λεπτά για τις τροπολογίες.

**ΑΘΑΝΑΣΙΟΣ ΒΑΡΔΑΛΗΣ:** Εντάξει, ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Κωνσταντινόπουλος.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κυρία Πρόεδρε, έχουμε πέντε τροπολογίες, απ’ ό,τι κατάλαβα, με τη βουλευτική. Για τη μια υπουργική, που αφορά το Υπουργείο Περιβάλλοντος, δεν βλέπω κάποιον Υπουργό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Όταν έρθει η ώρα, θα είναι εδώ. Λέτε να μην έρθει να την εισηγηθεί; Δεν υπάρχει τέτοια περίπτωση.

Ερωτάται το Σώμα: Συμφωνείτε με τη προτεινόμενη διαδικασία;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το Σώμα συνεφώνησε.

**ΙΩΑΝΝΗΣ ΑΜΑΝΑΤΙΔΗΣ (Υφυπουργός Εξωτερικών):** Κυρία Πρόεδρε, έχω κάποιες νομοτεχνικές βελτιώσεις.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ο κ. Υπουργός θέλει να καταθέσει κάποιες νομοτεχνικές βελτιώσεις.

Έχετε τον λόγο, κύριε Αμανατίδη.

**ΙΩΑΝΝΗΣ ΑΜΑΝΑΤΙΔΗΣ (Υφυπουργός Εξωτερικών):** Στο τέλος του τίτλου του σχεδίου νόμου προστίθεται η φράση «και άλλες διατάξεις».

Το άρθρο δεύτερο του σχεδίου νόμου αναδιατυπώνεται ως εξής: «Η ισχύς του παρόντος νόμου αρχίζει από τη δημοσίευσή του στην Εφημερίδα της Κυβερνήσεως, εκτός αν ορίζεται διαφορετικά στις επιμέρους διατάξεις του και της Συμφωνίας που κυρώνεται, από την πλήρωση των προϋποθέσεων της παραγράφου 1 του άρθρου 57 αυτής.».

(Στο σημείο αυτό ο Υφυπουργός κ. Ιωάννης Αμανατίδης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

(ΑΛΛΑΓΗ ΣΕΛΙΔΑΣ)

(ΝΑ ΜΠΕΙ Η ΣΕΛΙΔΑ 7)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Το πρώτο κόμμα που έχει εκφράσει επιφύλαξη είναι η Δημοκρατική Συμπαράταξη.

Τον λόγο έχει ο κ. Κωνσταντινόπουλος για πέντε λεπτά. Για τη συμφωνία.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Η επιφύλαξή μας, όπως ξέρετε, είναι γιατί έχουμε εκπλήξεις πάντα από την Κυβέρνηση με τροπολογίες.

Ως προς τη συμφωνία λέμε «ΝΑΙ». Να προχωρήσει η διαδικασία, έτσι ώστε να έχουμε τον χρόνο μετά για τις τροπολογίες.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο εκπρόσωπος της Χρυσής Αυγής.

**ΝΙΚΟΛΑΟΣ ΚΟΥΖΗΛΟΣ:** Ευχαριστώ πολύ, κυρία Πρόεδρε.

Όσον αφορά στην κύρωση, αυτό που έχουμε να πούμε εμείς είναι ότι οι σχέσεις μας με τις Φιλιππίνες ήταν πάντα αρκετά καλές. Πλέον οι Φιλιππίνες αντιμετωπίζουν το σοβαρό πρόβλημα της ακραίας ισλαμιστικής τρομοκρατίας στο εσωτερικό τους με ένοπλες συγκρούσεις. Είναι μια από τις χώρες μέλη της Ένωσης των Χωρών της Νοτιοανατολικής Ασίας, ταχύτατα αναπτυσσόμενη.

Εδώ το ερώτημα είναι το εξής: Το ενδιαφέρον για διείσδυση είναι κυρίως από τις χώρες του ευρωπαϊκού Βορρά. Οι χώρες του ευρωπαϊκού Βορρά, μέσω των πολυεθνικών, προσπαθούν να εκμεταλλευθούν και να προωθήσουν οικονομικά και επιχειρηματικά συμφέροντα. Ποιος είναι ο λόγος; Οι Φιλιππίνες έχουν πολύ χαμηλό κόστος στην παραγωγή τους. Στις Φιλιππίνες το 1/5 ζει σε παράγκες και το 30% ζει κάτω από τα όρια της φτώχειας.

Αυτή τη στιγμή το πρόβλημα είναι το εξής: Η Ευρωπαϊκή Ένωση προσπαθεί να διεισδύσει σε χώρες της Νοτιοανατολικής Ασίας, για να έχει χαμηλό κόστος, για να εξυπηρετεί αυτή τη στιγμή τα συμφέροντα κάποιων μεγάλων εταιρειών, κάποιων μεγάλων πολυεθνικών, κυρίως της Βόρειας Ευρώπης.

Ο γενικός προβληματισμός μας στη συγκεκριμένη κύρωση είναι ο εξής: Για ποια Ευρώπη μιλάμε; Το έχουμε θέσει πάρα πολλές φορές αυτό το ερώτημα. Για την Ευρώπη του ηγεμονισμού της Γερμανίας; Για ποια Ευρώπη μιλάμε;

Αυτό που έχουμε δηλώσει πάρα πολλές φορές εμείς, η Χρυσή Αυγή, είναι ότι θέλουμε μια Ευρώπη των εθνών. Βλέπουμε ότι υπάρχουν διαλυτικές τάσεις αυτή τη στιγμή στην Ευρωπαϊκή Ένωση. Βλέπουμε ότι πάρα πολλά κράτη αντιδρούν σ’ αυτό που θεωρείται Ευρωπαϊκή Ένωση αυτή τη στιγμή. Μιλάμε αυτή τη στιγμή για μια Ευρωπαϊκή Ένωση στην οποία επικρατεί η ακραία φτώχεια, η ανεργία, η ισλαμοποίηση, το έλλειμμα δημοκρατίας, ο ηγεμονισμός της Γερμανίας στην ουσία. Δεν βλέπουμε αυτό που λέτε εσείς ότι η Ευρωπαϊκή Ένωση ασχολείται με το δημογραφικό της Ευρωπαϊκής Ένωσης. Με το δημογραφικό πρόβλημα της Ευρώπης.

Για όλους τους παραπάνω λόγους είμαστε αρνητικοί στην πολιτική και την Ευρωπαϊκή Ένωση. Αυτό που εμείς προτείνουμε και αυτό που πρεσβεύουμε είναι οι εθνικές λύσεις και όχι οι ευρωπαϊκές λύσεις.

Ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Από το ΚΚΕ έχει τον λόγο ο κ. Βαρδαλής, που καταψηφίζει.

**ΑΘΑΝΑΣΙΟΣ ΒΑΡΔΑΛΗΣ:** Ευχαριστώ, κυρία Πρόεδρε.

Εμείς δεν έχουμε κανέναν προβληματισμό. Είμαστε κάθετα αντίθετοι με τέτοιου είδους συμφωνίες. Γιατί; Γιατί δεν έχουν καμμία, μα καμμία, σχέση με τα συμφέροντα των λαών όλων των πλευρών. Αντίθετα, στο κέντρο, θα έλεγα στον πυρήνα, αυτών των συμφωνιών είναι η διασφάλιση των συμφερόντων των επιχειρηματικών ομίλων των μονοπωλίων.

Ποιος είναι ο καημός της Ευρωπαϊκής Ένωσης με τέτοιου είδους συμφωνίες; Μα το λέτε οι ίδιοι στην αιτιολογική έκθεση. Στόχος της Ευρωπαϊκής Ένωσης είναι η πρόσβαση στη φιλιππινέζικη αγορά. Περί αυτού πρόκειται. Με βάση τον χαρακτήρα της ίδιας της Ευρωπαϊκής Ένωσης, που οικοδομήθηκε ως μια ένωση καπιταλιστικών χωρών, για να υπερασπιστεί ακριβώς αυτό, τα συμφέροντα των επιχειρηματικών ομίλων της, των δικών της μονοπωλίων, δηλαδή. Με βάση, λοιπόν, αυτόν τον χαρακτήρα, τέτοιου είδους συμφωνίες είναι κομμένες και ραμμένες στα συμφέροντα των πολυεθνικών ομίλων της. Οι λαοί δεν έχουν να κερδίσουν, όπως προείπα, τίποτα. Απεναντίας, θα ματώνουν όλο και περισσότερο, για να διασφαλιστεί η κερδοφορία αυτών των επιχειρηματικών ομίλων.

Δεύτερο ζήτημα για το οποίο διαφωνούμε: Στην περιοχή εξελίσσονται μεγάλοι ιμπεριαλιστικοί ανταγωνισμοί. Ποιος είναι ο στόχος της Ευρωπαϊκής Ένωσης με τέτοιου είδους συμφωνίες; Να μη βρεθούν τα ευρωπαϊκά μονοπώλια, οι ευρωπαϊκοί επιχειρηματικοί όμιλοι σε μειονεκτική θέση, σε σχέση με αυτά των αμερικάνικων, των ρωσικών, των κινέζικων, των γιαπωνέζικων και πάει λέγοντας. Μιλάμε για τεράστια συμφέροντα στην περιοχή. Δεν έχω τον χρόνο να αναλύσω. Άλλωστε και η Ευρωπαϊκή Ένωση δραστηριοποιείται στη συγκεκριμένη περιοχή και έχει σχέσεις και με τις Φιλιππίνες.

Το ζήτημα για τους λαούς, κατά τη γνώμη μας, δεν είναι ποιανού συμφέροντα θα επικρατήσουν, τα ευρωπαϊκά, τα αμερικάνικα ή τα κινέζικα, αλλά πώς οι λαοί θα αξιοποιήσουν αυτές τις αντιθέσεις των ιμπεριαλιστικών χωρών, για να ηττηθεί συνολικά ο ιμπεριαλισμός.

Τρίτο ζήτημα: Οι επισημάνσεις που υπάρχουν στην αιτιολογική έκθεση, όπως, για παράδειγμα, ότι μέσα από αυτή τη συμφωνία να κατοχυρωθεί η ενεργειακή ασφάλεια, η διασπορά όπλων, η τρομοκρατία και λοιπά. Κατά τη γνώμη μας μόνο ως πρόκληση για τους λαούς μπορεί να εκληφθούν τέτοιου είδους επισημάνσεις. Ο πόλεμος και η καπιταλιστική κερδοφορία πάνε χέρι χέρι. Η Ευρωπαϊκή Ένωση δεν μπορεί να διασφαλίσει την ειρήνη και την ασφάλεια των λαών της. Αυτό που θέλει είναι η ασφάλεια των κερδών, των συμφερόντων που εκπροσωπεί, δηλαδή των δικών της επιχειρηματικών ομίλων και τίποτε περισσότερο.

Τέλος, επειδή ισχυρίζεστε ότι διασφαλίζονται τα ελληνικά συμφέροντα, θα ήθελα να σας πω το εξής: Προτάσσετε το εθνικό, για να καλύψετε την ταξική προσέγγιση των πραγμάτων. Δηλαδή, θα έχει όφελος η ναυτιλία και ο τουρισμός. Ποιος θα έχει όφελος στη ναυτιλία, για παράδειγμα; Οι ναυτεργάτες ή οι εφοπλιστές; Ποιος θα έχει όφελος στον τουρισμό; Οι εργαζόμενοι ή τα κεφάλαια που δραστηριοποιούνται στον συγκεκριμένο κλάδο; Νομίζω ότι, για εμάς τουλάχιστον, είναι καθαρό ποιος κερδίζει, το δείχνει και η ίδια η ζωή. Και οι δυο δεν γίνεται και έχουμε παραδείγματα και στους δυο συγκεκριμένους κλάδους.

Στόχος, κατά τη γνώμη μας, είναι η διασφάλιση των συμφερόντων του ελληνικού κεφαλαίου. Και για όλους τους παραπάνω λόγους, εμείς καταψηφίζουμε την παραπάνω συμφωνία.

Ευχαριστώ, κύριε Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ο κ. Σαρίδης, από την Ένωση Κεντρώων, έχει τον λόγο.

**ΙΩΑΝΝΗΣ ΣΑΡΙΔΗΣ:** Κυρία Πρόεδρε, είμαστε θετικοί όσον αφορά την κύρωση της συμφωνίας στην Ένωση Κεντρώων. Θα θέλαμε, όμως, κατά τη διάρκεια της ομιλίας μας για τις τροπολογίες να μας δώσετε λίγο χρόνο παραπάνω, για να τοποθετηθούμε πέραν από τα πέντε λεπτά, τα οποία έχετε δώσει.

Ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τώρα τον λόγο έχει ο κύριος Υπουργός για πέντε λεπτά.

**ΙΩΑΝΝΗΣ ΑΜΑΝΑΤΙΔΗΣ (Υφυπουργός Εξωτερικών):** Ευχαριστώ, κυρία Πρόεδρε.

Από ό,τι καταλαβαίνω, υπάρχει η ευρύτερη συναίνεση στη συμφωνία. Δυο λόγια μόνο, τα οποία, βεβαίως, ειπώθηκαν. Η συγκεκριμένη συμφωνία είναι μια ανοικτή συμφωνία, δηλαδή ανήκει στις συμφωνίες εκείνες που συνομολογούνται από κοινού από την Ευρωπαϊκή Ένωση και τα κράτη-μέλη της με τρίτα κράτη ή διεθνείς οργανισμούς και, βέβαια, χρήζει κύρωσης από τη Βουλή.

Η συμφωνία αυτή θέτει τις βάσεις για μια ενισχυμένη συνεργασία των δύο πλευρών, καθώς και για μια αποτελεσματική εταιρική σχέση. Ποια είναι τα θέματα; Πέρα από τα εμπορικά ή των επενδύσεων, στον τομέα του πολιτικού διαλόγου υπάρχουν διατάξεις και ανθρώπινα δικαιώματα καταπολέμησης όπλων μαζικής καταστροφής της τρομοκρατίας, στους τομείς εμπορίου και επενδύσεων, οικονομίας, συνεργασίας για την επίτευξη βιώσιμης ανάπτυξης, στους τομείς της δικαιοσύνης και της ασφάλειας, στους τομείς της μετανάστευσης, της παράνομης μετανάστευσης και της επανεισδοχής.

Ωστόσο και για τα ελληνικά συμφέροντα υπάρχουν θέματα και άρθρα, τα οποία μας ενδιαφέρουν. Είναι ο τουρισμός στο άρθρο 42, οι θαλάσσιες μεταφορές στο άρθρο 38, η ενέργεια στο άρθρο 33, η συνεργασία εκ της παράτυπης μετανάστευσης και επανεισδοχής στο άρθρο 26 και, βέβαια, η εμβάθυνση της τομεακής συνεργασίας και συμφωνίας στους τομείς του εμπορίου και επενδύσεων των μικρομεσαίων επιχειρήσεων στο άρθρο 37, της απασχόλησης και των κοινωνικών υποθέσεων και υπάρχει ο διαπολιτισμικός και διαθεσιακός διάλογος. Νομίζω ότι η κύρωση αυτή θα έχει θετικά αποτελέσματα και για τη χώρα μας.

Όσον αφορά τα γενικότερα ιδεολογικά για το ποιος ωφελείται, τα κράτη είναι υποχρεωμένα. Οι σχέσεις των κρατών υπάρχουν βάσει των συνθηκών που υπογράφονται και κάτι τέτοιο κάνει η χώρα μας. Δεν υπάρχει άλλος τρόπος να γίνει αυτό το πράγμα. Τώρα αν αυτά μοιράζονται ή πού πηγαίνουν, είναι ζήτημα εσωτερικό -πιστεύω- του κάθε κράτους.

Ως εκ τούτου, κυρίες και κύριοι συνάδελφοι, καλείστε να κυρώσετε τη συμφωνία αυτή.

Ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τώρα θα δώσω τον λόγο στους Υπουργούς να εισηγηθούν τις τροπολογίες.

Ξεκινάω με την πρώτη τροπολογία, η οποία είναι εμπρόθεσμη και έχει κατατεθεί στις 28 Ιουνίου του 2017. Έχει κατατεθεί από τους Υπουργούς κυρίους Γαβρόγλου, Κοτζιά, Τσακαλώτο και Κουίκ και είναι διάταξη που αφορά τη διαδικασία, τα δικαιολογητικά και άλλα ζητήματα για έκδοση επιστολής συναίνεσης της ελληνικής Κυβέρνησης για την παραμονή νέων Ελλήνων υπηκόων στην Αυστραλία, κατ’ εφαρμογή διατάξεων μνημονίου κατανόησης σχετικά με τις θεωρίες της εισόδου για την κινητικότητα των νέων.

Τον λόγο έχει ο κ. Κουίκ για πέντε λεπτά.

**ΤΕΡΕΝΣ - ΣΠΕΝΣΕΡ - ΝΙΚΟΛΑΟΣ ΚΟΥΙΚ (Υφυπουργός Εξωτερικών):** Ευχαριστώ, κυρία Πρόεδρε.

Στις 14 Μαΐου του 2014 υπεγράφη σχετική συμφωνία με την κυβέρνηση Αυστραλίας από την τότε Υπουργό Τουρισμού κ. Όλγα Κεφαλογιάννη. Δεν θα σας πω ότι είμαι από εκείνους τους ευχαριστημένους που περνάνε δύο - δυόμισι χρόνια μέχρι να κυρωθεί στη Βουλή των Ελλήνων η συγκεκριμένη συμφωνία, η οποία, όπως αντιλαμβάνεστε, όμως, είναι εξαιρετικά σημαντική για πεντακόσια Ελληνόπουλα, τα οποία θα μπορούν να πάνε στην Αυστραλία να εργαστούν, αλλά και να κάνουν τις διακοπές τους, να γνωρίσουν άλλους κόσμους, να γνωρίσουν άλλους πολιτισμούς.

Στο τελευταίο μου ταξίδι, σε αυτό που έκανα στην Αυστραλία και συνομιλώντας με την Υπουργό Εξωτερικών κ. Τζούλι Μπίσοπ ήταν το πρώτο θέμα που έβαλε πάνω στο τραπέζι της συζήτησής μας, δηλαδή πότε θα κυρώσει η Βουλή το θέμα της Work and Holiday Visa.

Συνεπώς σήμερα το φέρνουμε για κύρωση ως τροπολογία και οφείλω να σας πω ότι ένας από τους λόγους καθυστέρησης είναι ότι το Υπουργείο Εξωτερικών δεν θέλει να φέρνει τροπολογίες μέσα σε άσχετα νομοσχέδια. Περιμέναμε την ευκαιρία να έλθει κάτι που να αφορά το Υπουργείο Εξωτερικών. Είναι η κύρωση της συμφωνίας με τις Φιλιππίνες. Το φέρνουμε σήμερα και θέλω να ελπίζω ότι θα είναι ομόφωνη από πλευράς των Ελλήνων Βουλευτών.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Η δεύτερη τροπολογία έχει κατατεθεί από τους Υπουργούς Οικονομικών και αναφέρει ότι παρατείνεται από τη λήξη της και μέχρι τις 31 Ιουνίου του 2019 η ισχύς της εγγύησης του ελληνικού δημοσίου προς την Τράπεζα της Ελλάδας για την κάλυψη πιστώσεων μέσω του Έκτακτου Μηχανισμού Ρευστότητας σε τράπεζες που εδρεύουν στην Ελλάδα.

Τον λόγο έχει η κ. Παπανάτσιου.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Αφορά τη χρονική ισχύ των εγγυήσεων που προβλέπονται στην παράγραφο 1 του άρθρου 1 της από 14-9-2011 πράξης νομοθετικού περιεχομένου «Ρύθμιση θεμάτων χρηματοπιστωτικού χαρακτήρα», η οποία κυρώθηκε με το άρθρο 1 του ν.4031/2011, όπως τροποποιήθηκε και ισχύει, και παρατείνεται έως τις 30 Ιουνίου 2019. Έναρξη της ισχύος της παραγράφου 1 ορίζεται η 1-7-2017.

Η εγγύηση του ελληνικού δημοσίου προς την Τράπεζα της Ελλάδος για την κάλυψη πιστώσεων στο εγχώριο τραπεζικό σύστημα μέσω του ELA χορηγήθηκε αρχικά με υπουργική απόφαση. Από εκεί και μετά, οι επόμενες παρατάσεις είναι όλες με νομοθετικές ρυθμίσεις και γι’ αυτό τώρα εμείς επανερχόμαστε με νομοθετική ρύθμιση για την παράταση.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εντάξει.

Η επόμενη αφορά σε διατάξεις σχετικά με τις αποδοχές του ναυτικού προσωπικού της Πλοηγικής Υπηρεσίας και την υλοποίηση διενέργειας των διαδικασιών σύναψης και εκτέλεσης των πάσης φύσεως συμβάσεων, προμηθειών και παροχής υπηρεσιών από τους πλοηγικούς σταθμούς.

Θα παρουσιάσει την τροπολογία ο Υπουργός κ. Νεκτάριος Σαντορινιός. Αυτή είναι εκπρόθεσμη.

Κύριε Σαντορινιέ, έχετε τον λόγο για πέντε λεπτά.

**ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής):** Ευχαριστώ, κυρία Πρόεδρε.

Κυρίες και κύριοι συνάδελφοι, η τροπολογία που καταθέτουμε σήμερα είναι μια πολύ σημαντική τροπολογία για τη διασφάλιση της ομαλής λειτουργίας της Πλοηγικής Υπηρεσίας. Είναι μια υπηρεσία η οποία διασφαλίζει τη σωστή λειτουργία των λιμανιών, την ασφάλεια στα λιμάνια, την ασφάλεια στην πλοήγηση αλλά και την ασφάλεια στη θάλασσα.

Με τις παραγράφους 1 και 2 της τροπολογίας αποσαφηνίζεται το καθεστώς του μισθολογίου του ναυτικού προσωπικού της Πλοηγικής Υπηρεσίας, με τη ρητή εξαίρεση αυτού του καθεστώτος από το άρθρο 28 του ν.4354/2015. Με αυτόν τον τρόπο διασφαλίζεται η θετική εξαίρεση των μισθών του ναυτικού προσωπικού της Πλοηγικής Υπηρεσίας και, επομένως, θα μπορεί να συνεχίζει να καταβάλλεται ως έχει μέχρι σήμερα.

Είναι σημαντικό να πούμε ότι τα έξοδα της Πλοηγικής Υπηρεσίας δεν βαρύνουν τον κρατικό προϋπολογισμό αλλά το κεφάλαιο Πλοηγικής Υπηρεσίας, το οποίο προέρχεται από τις υπηρεσίες που παρέχονται στα σκάφη τα οποία υποχρεούνται πλοήγησης.

Επίσης, η παράγραφος 3 της τροπολογίας αφορά στη δυνατότητα των κατά τόπους πλοηγικών σταθμών, προκειμένου να μπορούν να συνάψουν συμβάσεις προμήθειας αναλωσίμων μέχρι του ποσού των 60.000 ετησίως ανά ΚΑΕ, μέχρι τις 31-12-2017 και αντίστοιχα μέχρι του ποσού των 60.000 ευρώ μηνιαίως για τον πλοηγικό σταθμό του Πειραιά.

Νομίζω ότι σε αυτό το σημείο αξίζει να σταθούμε στην ανάγκη της σύναψης συμβάσεως παροχής υπηρεσίας, που αφορά ουσιαστικά τη σύναψη συμβάσεων μίσθωση λαντζών στους περιφερειακούς κυρίως σταθμούς και αυτό διότι η Πλοηγική Υπηρεσία δεν έχει επαρκή μέσα για να παράσχει το έργο αυτό. Αυτό έχει γίνει, γιατί η τελευταία προμήθεια πλοηγίδων έγινε το 2003, με αποτέλεσμα να έχει απαξιωθεί στο σύνολό του ο στόλος της Πλοηγικής Υπηρεσίας.

Εμείς ήδη προχωράμε τη διαδικασία προμήθειας επτά πλοηγίδων και ταυτόχρονα τη διαδικασία προμήθειας δέκα μηχανών, προκειμένου πέντε πλοηγίδες να μπορέσουν να επανεργοποιηθούν και να υπηρετήσουν την αναγκαιότητα της παροχής υπηρεσίας από την Πλοηγική Υπηρεσία.

Σας καλώ, λοιπόν, να ψηφίσετε αυτή την τροπολογία, διότι θεωρώ ότι είναι μια πάρα πολύ σημαντική ρύθμιση, προκειμένου να διασφαλιστεί η εύρυθμη λειτουργία της Πλοηγικής Υπηρεσίας, ιδιαίτερα τώρα το καλοκαίρι που υπάρχει ιδιαίτερη αναγκαιότητα και λόγω των κρουαζιερόπλοιων.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τέλος, είναι η τροπολογία που θα υπερασπίσει ο κ. Σταθάκης, η οποία αναφέρεται σε αναστολή για δώδεκα μήνες των πάσης φύσεως πράξεων διοικητικής και αναγκαστικής εκτέλεσης κατά του ΙΓΜΕ. Είναι και αυτή εκπρόθεσμη και έχει κατατεθεί από τους Υπουργούς Οικονομικών, Δικαιοσύνης, Περιβάλλοντος και Οικονομικών.

Κύριε Σταθάκη, έχετε τον λόγο για πέντε λεπτά.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Με την τροπολογία αυτή προσπαθούμε να λύσουμε ένα πρόβλημα που έχει προκύψει. Το πρόβλημα έχει φυσικά πολύ βαθιές ρίζες στο παρελθόν. Υπενθυμίζω ότι το ΙΓΜΕ είχε καταργηθεί από την κυβέρνηση Σαμαρά και η σημερινή Κυβέρνηση αποφάσισε να το επαναλειτουργήσει από τις αρχές του 2015.

Θεωρούσαμε και θεωρούμε ότι είναι αναγκαία η ύπαρξη του ΙΓΜΕ, ενός δημόσιου φορέα, δηλαδή, ο οποίος ασχολείται με όλα τα θέματα του γεωλογικού ενδιαφέροντος της χώρας.

Τώρα το ΙΓΜΕ βρίσκεται σε σημείο, στο οποίο δεν μπορεί να λειτουργήσει αυτή τη στιγμή καθώς φέρει οικονομικά βάρη τα οποία έρχονται επίσης από το παρελθόν και τα οποία έχουν οδηγήσει σε δικαστικές αποφάσεις, οι οποίες έχουν δεσμεύσει το σύνολο των λογαριασμών του ΙΓΜΕ.

Το πρόβλημα είναι απλό. Οι συνταξιούχοι του ΙΓΜΕ στο παρελθόν είχαν επιπρόσθετα από τη δημόσια σύνταξη και τις δημόσιες παροχές που έχει κάθε εργαζόμενος στον ευρύτερο δημόσιο τομέα. Είχαν ένα ειδικό ασφαλιστικό πρόγραμμα, συνταξιοδοτικό, με ιδιωτική ασφαλιστική εταιρεία, το οποίο κάποια στιγμή τελείωσε άδοξα.

Στη συνέχεια, όμως, οι συνταξιούχοι διεκδίκησαν τη διευθέτηση του ιδιωτικού συνταξιοδοτικού τους προγράμματος πέρα από τα όρια του αποθεματικού που είχε η ιδιωτική εταιρεία και επιχείρησαν να συνεχίσει αυτό το πρόγραμμα με δημόσιο χρήμα, να εξυπηρετηθεί δηλαδή από τον δημόσιο προϋπολογισμό. Η θέση του Υπουργείου μας ήταν αρνητική σε αυτή την εξέλιξη.

Οι συνταξιούχοι στη συνέχεια κατάφεραν με δικαστικές αποφάσεις να προχωρήσουν στην κατάσχεση των λογαριασμών του ΙΓΜΕ με βάση τις δικαστικές αυτές αποφάσεις. Αυτό οδήγησε σε αναστολή, σε πλήρη παράλυση το ΙΓΜΕ, καθώς δεν μπορεί να πληρώσει μισθούς εργαζομένων, χρωστάνε -νομίζω- τρεις μήνες. Υπάρχει υπαρκτός πλέον κίνδυνος απώλειας των προγραμμάτων ΕΣΠΑ του ΙΓΜΕ, που αποτελούν ένα σημαντικό μέρος του προϋπολογισμού του και έχει παραιτηθεί και η διοίκηση του οργανισμού την επαύριον που κατασχέθηκαν οι λογαριασμοί.

Με την τροπολογία αυτή θεσπίζουμε για δώδεκα μήνες το ακατάσχετο των λογαριασμών του ΙΓΜΕ, το οποίο θα επιτρέψει από αύριο, πρώτον, να πληρωθούν οι εργαζόμενοι και, δεύτερον, να τοποθετηθεί η νέα διοίκηση στο ΙΓΜΕ και να επαναλειτουργήσει κανονικά ο οργανισμός.

Το διάστημα και η λύση αυτή είναι σαφώς προσωρινή, καθώς με την εγκατάσταση της νέας διοίκησης θα επιλυθούν και τα μακροχρόνια προβλήματα, τα οποία ανέφερα προηγουμένως, προσπαθώντας να δοθεί μια οριστική και αμετάκλητη λύση στο θέμα αυτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τώρα θα δώσω με τη σειρά τον λόγο στους ειδικούς αγορητές, επίσης, για πέντε λεπτά.

Πρώτα θα δώσω τον λόγο στην εκπρόσωπο του ΣΥΡΙΖΑ κ. Μαρία Τριανταφύλλου.

**ΜΑΡΙΑ ΤΡΙΑΝΤΑΦΥΛΛΟΥ:** Ευχαριστώ, κυρία Πρόεδρε.

Περνάω πολύ γρήγορα τις τροπολογίες. Συμφωνούμε στις τροπολογίες και σε σχέση με την κινητικότητα των νέων. Είχαμε πει, όταν είχε έρθει προς κύρωση, ότι η κινητικότητα των νέων είναι μια ελκυστική έννοια που πρέπει όμως να υπάρχουν προϋποθέσεις. Είναι σημαντική η παρουσία της ομογένειας και το λαμβάνουμε υπ’ όψιν. Επομένως λέμε «ναι» και σε αυτή την τροπολογία και στις επόμενες.

Θέλω, όμως, να σταθώ στην τελευταία τροπολογία σε σχέση με το ΙΓΜΕ.

Είναι, πράγματι, πολιτική απόφαση η επαναλειτουργία, η επανασύσταση του ΙΓΜΕ. Είναι πολύτιμο εργαλείο για την παραγωγική ανασυγκρότηση. Δεν ξεχνάμε τι έγινε όλα τα προηγούμενα χρόνια, πώς υποβιβάστηκε, δηλαδή, το ΙΓΜΕ από υπηρεσία και σιγά-σιγά το 2015, με την Κυβέρνηση του ΣΥΡΙΖΑ επανασυστήθηκε.

Θέλω, όμως, να κάνω δύο παρατηρήσεις.

Το ΙΓΜΕ, όπως είπε ο Υπουργός, έφτασε εδώ και χρεώνεται και τα προηγούμενα. Αφορμή αυτή τη φορά ήταν ένα συμβόλαιο ασφαλιστικό που δόθηκε. Υπήρξαν τελεσίδικες και αμετάκλητες δικαστικές αποφάσεις του Αρείου Πάγου που δικαιώνουν δικαιούχους του 2009. Όλα πλέον δεν λειτουργούν. Είναι στον αέρα έργα αξίας, νομίζω, 1,5 εκατομμυρίου ευρώ. Και έρχεται αυτή η τροπολογία.

Θα ήθελα να πω μερικά πράγματα. Νομίζω ότι είναι απαραίτητο, αν υπάρχει ακόμα αυτός ο τρόπος συνταξιοδότησης, να υπάρχει μία νομοθετική ρύθμιση -αν δεν έχει υπάρξει, δεν το ξέρω, το προτείνω στην Υπουργό- που αυτό να το σταματά. Μέχρι τώρα, υπήρχαν όλα αυτά τα τρικ σε σχέση με τους μισθούς, τις συντάξεις κ.λπ., ότι βάζω επίδομα ή ότι για παράδειγμα αυτό είναι πράγματι τρικ. Πρώτον είναι αυτό.

Δεύτερον, υπάρχουν δικαστικές αποφάσεις που πρέπει να υπάρξουν ρυθμίσεις, γιατί είναι αμετάκλητες και θα πρέπει τα χρήματα να δοθούν.

Τρίτον, έχω την εντύπωση ότι χρειάζεται ένας έλεγχος των πεπραγμένων και μία αναδιοργάνωση των αρμοδιοτήτων κι ένας απολογισμός και μία νέα κατεύθυνση για το ΙΓΜΕ, ακριβώς γιατί μιλάμε για ένα πολύτιμο εργαλείο. Υπάρχει υποστελέχωση, αλλά χωρίς τη νέα κατεύθυνση -ας μην πάμε όπως παλιά- η οποία θα πρέπει να οριοθετηθεί από την Κυβέρνηση και το Υπουργείο, δεν μπορούμε να μιλάμε για προσλήψεις γενικά και αόριστα.

Άρα θα έλεγα ότι χρειάζεται μία νομοθετική ρύθμιση, η οποία θα βάζει μαχαίρι στο προηγούμενο, που πλέον, για όσους βγήκαν ή βγαίνουν στη σύνταξη, είναι τετελεσμένο.

Τέταρτον, νομίζω ότι θα πρέπει επειγόντως, όχι απλά να υπάρξει μία νέα διοίκηση, ακριβώς γιατί μπορεί να εξοικονομηθεί λίγος χρόνος, κάποια χρήματα κ.λπ. και να στηθεί το ΙΓΜΕ στα πόδια του, αλλά νομίζω ότι θα πρέπει να υπάρχει, ξαναλέω, επαναπροσδιορισμός και επανεκκίνηση. Αυτό, κατά την άποψή μου, δεν μπορεί να γίνει χωρίς απολογισμό. Ξαναλέω ότι είναι σημαντικό, πολύτιμο εργαλείο για την παραγωγική ανασυγκρότηση.

Συμφωνούμε με την τροπολογία, αν και θα μου επιτρέψετε να πω ότι μάλλον είναι ένα τσιρότο στην πληγή, γιατί, κατά την άποψή μου, θα πρέπει να υπάρξει ένας σχεδιασμός, ο οποίος θα πρέπει να είναι ολοκληρωμένος για την από εδώ και πέρα λειτουργία του ΙΓΜΕ.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Καββαδάς από τη Νέα Δημοκρατία.

**ΑΘΑΝΑΣΙΟΣ ΚΑΒΒΑΔΑΣ:** Ευχαριστώ, κυρία Πρόεδρε.

Όσον αφορά την πρώτη τροπολογία των Υπουργείων Παιδείας, Εξωτερικών και Οικονομικών για τα θέματα που ρυθμίζονται σχετικά με την παραμονή των νέων μας στην Αυστραλία, μας βρίσκει σύμφωνους και την υπερψηφίζουμε.

Το μνημόνιο κατανόησης που υπεγράφη, όπως είπε ο κύριος Υπουργός, στις 14 Μαΐου 2014 μεταξύ Ελλάδος και Αυστραλίας στην Καμπέρα της Αυστραλίας επί Νέας Δημοκρατίας και επί υπουργίας της κ. Κεφαλογιάννη, είναι επωφελές για τη χώρα μας, γιατί δίνει την ευκαιρία στους νέους για παραμονή και εργασία στην Αυστραλία και την εξοικείωση των νέων μας με τον πολιτισμό, τη γλώσσα και την κοινωνία της άλλης χώρας.

Επίσης με τη συμφωνία αυτή βελτιώνονται η συνεργασία και οι σχέσεις μεταξύ των δύο χωρών, πράγμα που είναι πολύ σημαντικό, αν συνεκτιμήσει κανείς και το μέγεθος της ελληνικής κοινότητας που υπάρχει στην Αυστραλία.

Όσον αφορά τη δεύτερη τροπολογία, την 1089/14, του Υπουργείου Οικονομικών, η οποία παρατείνει την ισχύ εγγύησης του ελληνικού δημοσίου προς την Τράπεζα της Ελλάδος και την κάλυψη πιστώσεως μέσω του Έκτακτου Μηχανισμού Ρευστότητας, του λεγόμενου ELA, είναι αντιληπτό ότι για την ασφαλή και ομαλή λειτουργία των ελληνικών τραπεζών, είναι απαραίτητη η ψήφισή της.

Πρόκειται για μια τυπική διαδικασία, που προβλέπεται από τους κανόνες λειτουργίας του ευρωσυστήματος και του ιδίου του ELA και, επομένως, η Νέα Δημοκρατία τάσσεται υπέρ της ψήφισης της συγκεκριμένης τροπολογίας.

Για την τρίτη τροπολογία, την 1090/15, του Υπουργείου Ναυτιλίας και Νησιωτικής Πολιτικής που αναφέρει τη μισθοδοσία του ναυτικού προσωπικού, αλλά και τη σύναψη συμβάσεων της Πλοηγικής Υπηρεσίας εμείς κατανοούμε, κύριε Υπουργέ, την ανάγκη να επικαιροποιηθεί το νομικό πλαίσιο για την πληρωμή των εργαζομένων της Πλοηγικής Υπηρεσίας και να μπορεί η υπηρεσία να κάνει συμβάσεις, για προμήθειες καυσίμων και αναλώσιμων για να λειτουργήσει ομαλά.

Επίσης δεν διαφωνούμε με τα χρηματικά όρια μέχρι το ποσό των 60.000 ευρώ, που τίθενται τόσο για τον πλοηγικό σταθμό του Πειραιά όσο και για τους υπόλοιπους δώδεκα σταθμούς της περιφέρειας. Επομένως η Νέα Δημοκρατία και σε αυτή την τροπολογία τάσσεται υπέρ.

Για την τέταρτη τροπολογία, την 1091/16, την τροπολογία του Υπουργείου Περιβάλλοντος και Ενέργειας τονίζω ότι με την παρούσα τροπολογία αναστέλλονται για διάστημα δώδεκα μηνών τα μέτρα διοικητικής και αναγκαστικής εκτέλεσης σε βάρος της κινητής και ακίνητης περιουσίας του Ινστιτούτου Γεωλογικών και Μεταλλευτικών Ερευνών, του ΙΓΜΕ.

Στόχος σας είναι, όπως λέτε, να εξασφαλιστεί η ομαλή λειτουργία του ΙΓΜΕ και αυτό να συνεχίσει να παρέχει υπηρεσίες. Ωστόσο στην πραγματικότητα αυτό που κάνετε σήμερα με την παρούσα τροπολογία, είναι να δώσετε μια προσωρινή λύση, κύριε Υπουργέ, για δώδεκα μήνες.

Μας είχατε πει στο τέλος Μάϊου 2017 ότι θα λυθεί το θέμα συνολικά με νομοθετική ρύθμιση που θα φέρνατε εσείς ως το τέλος Ιουνίου, καταργώντας το σημερινό ΙΓΜΕ και βάζοντας νέα διοίκηση στο νέο ΙΓΜΕ, ώστε τον Ιούλιο 2017 να καταβληθούν τα δεδουλευμένα.

Σήμερα, όμως, δεν λύνετε στην ουσία το πρόβλημα. Δίνετε απλά μια παράταση ζωής, μια ανάσα στην οικονομική μόνο ασφυξία του ΙΓΜΕ, ξεμπλοκάροντας τους τραπεζικούς λογαριασμούς, για να πληρωθεί το προσωπικό και να λειτουργήσει πάλι το ΙΓΜΕ.

Για ακόμα μια φορά, λοιπόν, η Κυβέρνηση μεταφέρει τις αποφάσεις για τη λύση των προβλημάτων του ΙΓΜΕ ένα χρόνο μπροστά, παραδίδοντάς το πιθανότατα στην επόμενη κυβέρνηση.

Για όλα αυτά η Νέα Δημοκρατία σε αυτή την τροπολογία ψηφίζει «παρών», δεδομένου ότι δεν θέλουμε να σταθούμε εμπόδιο στην καταβολή των δεδουλευμένων των εργαζομένων.

Σας ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ο κ. Κωνσταντινόπουλος έχει τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ευχαριστώ, κυρία Πρόεδρε.

Για την τέταρτη τροπολογία που αφορά το Υπουργείο Περιβάλλοντος και τα ερωτήματα αλλά και τη διαδικασία θα μιλήσει ο συνάδελφος, ο κ. Κεγκέρογλου.

Όσον αφορά την τροπολογία 1088/13, συμφωνούμε στην εισήγηση και λέμε «ναι».

Όσον αφορά τη δεύτερη τροπολογία, που εισηγήθηκε η κ. Παπανάτσιου, θέλουμε απλώς να της θυμίσουμε ότι σήμερα πρέπει να προχωρήσουμε σε αυτή τη διαδικασία, λόγω του ότι δεν ήρθε η ποσοτική χαλάρωση. Το κατανοείτε αυτό, αλλά δυστυχώς είναι μια πραγματικότητα, μια επιτυχία της Κυβέρνησής σας που εσείς σήμερα είστε εδώ πέρα, για να ζητήσετε να συνεχιστεί η ισχύς της εγγύησης.

Ως προς την τροπολογία 1090/15 που αφορά τις αποδοχές του ναυτικού προσωπικού της Πλοηγικής Υπηρεσίας, θέλουμε να σας πούμε, κύριε Υπουργέ, ότι κάνετε το ίδιο που έκανε και ο κ. Βαρβιτσιώτης πριν δύο χρόνια. Δεν κάνετε κάποια μεγάλη επιτυχία. Δεν διορθώσατε κάτι στα δύο χρόνια. Κάνετε αυτό που είχε κάνει -την πρώτη εξαίρεση- το 2014 ο κ. Βαρβιτσιώτης. Και σε αυτή την τροπολογία λέμε «ναι».

Σας ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ο κ. Κούζηλος έχει τον λόγο.

**ΝΙΚΟΛΑΟΣ ΚΟΥΖΗΛΟΣ:** Ευχαριστώ πολύ, κυρία Πρόεδρε.

Για την τροπολογία 1088/13 όσον αφορά το θέμα με την Αυστραλία, δηλώνουμε «παρών», για να μπορέσει επιτέλους να λυθεί αυτό το μεγάλο πρόβλημα.

Για την τροπολογία με γενικό αριθμό 1089 για τον μηχανισμό στήριξης φυσικά και δεν μπορούμε να συναινέσουμε σε μνημονιακές δεσμεύσεις και σε θέματα που αφορούν τις τράπεζες.

Για την τροπολογία με γενικό αριθμό 1091 που αφορά το ΙΓΜΕ, αυτό υπήρχε, το κατήργησε η Νέα Δημοκρατία μαζί με το ΠΑΣΟΚ. Από εδώ και πέρα περιμένουμε να δούμε τι θα γίνει με αυτό το πολύ σοβαρό θέμα. Γιατί στο ΙΓΜΕ βασίζονταν όλες οι γεωλογικές μελέτες και όλος ο πλούτος της χώρας μας.

Συγγνώμη, κύριε Υπουργέ, αλλά είναι δύο χρόνια και λύνουμε τώρα το πρόβλημα και ακόμα δεν το έχουμε λύσει αυτό το συγκεκριμένο πρόβλημα. Είναι δύο χρόνια. Ήταν και μία δέσμευσή σας όταν ήσασταν αντιπολίτευση.

Τέλος, να κλείσω με την τροπολογία με γενικό αριθμό 1090 για την Πλοηγική Υπηρεσία. Δηλώνουμε και σε αυτή «παρών». Εδώ, όμως, υπάρχουν κάποια ερωτήματα. Τι θα κάνετε με την πολυνομία που υπάρχει αυτή τη στιγμή στην Πλοηγική Υπηρεσία; Υπάρχουν βασιλικά διατάγματα που διέπουν τον ιδρυτικό νόμο της Πλοηγικής Υπηρεσίας. Τι θα πράξετε για τα θέματα της «COSCO»; Οι πιέσεις πιστεύω ότι είναι πάρα πολύ μεγάλες, η Ευρωπαϊκή Ένωση έχει πάρει θέση και το γνωρίζουμε. Όταν πουλήθηκε ο ΟΛΠ στην «COSCO», τότε ήταν το πρώτο πράγμα που είχε ακουστεί στην πιάτσα και ακουγόταν ακόμα και πιο πριν, δηλαδή, ότι θέλει να φτιάξει δικό της κράτος.

Και τρίτον, επειδή είπατε ότι δεν υπήρχαν πλοηγίδες, όντως δεν υπήρχαν πλοηγίδες. Μήπως θα πρέπει να δείτε λιγάκι το θέμα πριν το 2004, οι πλοηγίδες που υπήρχαν πώς είχαν αποκτηθεί, τι υπήρχε, ποιες σάπισαν στο λιμάνι μέσα; Γιατί αυτό ήταν ένα μέγα σκάνδαλο, ήταν τεράστια τα ποσά που είχαν δοθεί τότε.

Ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Βαρδαλής από το ΚΚΕ.

**ΑΘΑΝΑΣΙΟΣ ΒΑΡΔΑΛΗΣ:** Ευχαριστώ, κυρία Πρόεδρε.

Για την πρώτη τροπολογία που αφορά την εξουσιοδότηση για ρύθμιση ειδικών ζητημάτων για την παραμονή των νέων στην Αυστραλία, θέλω να σας θυμίσω, κύριε Υπουργέ, ότι εμείς είχαμε καταψηφίσει και το μνημόνιο συνεργασίας τότε. Γιατί; Η κινητικότητα είναι μεγάλη κουβέντα. Γιατί άραγε καθιερώθηκε στη ζωή μας; Ποιος ήταν ο στόχος των επιχειρηματικών ομίλων; Έπρεπε να βρει φθηνό και εξειδικευμένο εργατικό δυναμικό, οποιαδήποτε στιγμή οπουδήποτε στον κόσμο δραστηριοποιείται. Αυτή είναι η ουσία του ζητήματος. Για τους ίδιους λόγους εμείς θα καταψηφίσουμε και τη συγκεκριμένη τροπολογία.

Η δεύτερη, που αφορά τον ELA, σκοπό έχει τη διασφάλιση της επαρκούς ρευστότητας του πιστωτικού συστήματος με την εγγύηση του κράτους. Κατανοούμε ότι προτεραιότητά σας είναι η στήριξη των τραπεζών, γιατί στο σύστημα που στηρίζετε όλοι σας, είναι αναγκαίος πυλώνας για τη λειτουργία του. Βεβαίως αποφασιστικό εργαλείο σε αυτή την κατεύθυνση αποτελεί και ο λεγόμενος Έκτακτος Μηχανισμός Στήριξης ο ELA. Είμαστε κάθετα αντίθετοι και θα την καταψηφίσουμε.

Σχετικά με την τρίτη που αφορά την Πλοηγική Υπηρεσία, για εμάς ο τομέας αυτός είναι στρατηγικής σημασίας και θα πρέπει να είναι αποκλειστικά δημόσιος και να παραμείνει δημόσιος. Γιατί το λέμε, κύριε Υπουργέ, μια που είστε εδώ; Ζητάμε και τη δέσμευση της Κυβέρνησης γι’ αυτό το ζήτημα. Γιατί και η «COSCO» και άλλοι επιχειρηματικοί όμιλοι επιδιώκουν να ιδιωτικοποιηθεί. Όχι μόνο θα πρέπει να παραμείνει δημόσια αλλά θα πρέπει να παρθούν και όλα εκείνα τα μέτρα, ώστε να στελεχωθεί πλήρως και να εξασφαλιστούν οι οικονομικοί πόροι για την βελτίωση γενικότερα των υποδομών αλλά και τη μισθοδοσία των εργαζόμενων.

Εμείς τη συγκεκριμένη τροπολογία θα την ψηφίσουμε. Γιατί; Γιατί αντιμετωπίζει μια αδικαιολόγητη, κατά τη γνώμη μας, εκκρεμότητα με τις αμοιβές των εργαζόμενων. Πρέπει άμεσα να λυθεί το ζήτημα.

Τέλος, για την τέταρτη και τελευταία τροπολογία που αφορά το ΙΓΜΕ: Κύριε Υπουργέ, δεν είναι παρατήρηση αλλά εν πάση περιπτώσει οι ίδιοι οι εργαζόμενοι ζήτησαν, πριν καταθέσετε την τροπολογία, να τη δουν. Τη στείλατε μετά που την καταθέσατε στη Βουλή. Γιατί το λέω αυτό; Ας πούμε, οι εργαζόμενοι διαφωνούν με την παράγραφο γ΄ κι εμείς διαφωνούμε. Έτσι όπως είναι διατυπωμένη, αναστέλλεται η λήψη ασφαλιστικών μέτρων και κατά τη γνώμη μας θα πρέπει να την αποσύρετε, γιατί αναστέλλεται στην πράξη και το δικαίωμα των εργαζομένων να προσφύγουν σε ασφαλιστικά μέτρα. Εσείς μας είπατε, όταν παρουσιάζατε την τροπολογία ότι αύριο θα πληρωθούν οι εργαζόμενοι. Κι αν δεν πληρωθούν; Να μην έχουν οι εργαζόμενοι το δικαίωμα να κάνουν ασφαλιστικά μέτρα; Λέτε εσείς ότι θα πληρωθούν. Πόσοι Υπουργοί είπαν ότι θα πληρωθούν μέχρι τώρα; Γιατί να αφαιρέσετε αυτό το δικαίωμα από τους εργαζομένους;

Γιατί κουνάτε το κεφάλι; Θα πάρετε τον λόγο και θα εξηγήσετε.

Κατά τη γνώμη μας, εν πάση περιπτώσει, όλο αυτό το ιστορικό που αναφέρετε με την εξέλιξη του ΙΓΜΕ, αυτή η υποβάθμιση είτε το θέλετε είτε όχι, αντικειμενικά διευκολύνει την παράδοση του ορυκτού πλούτου στους επιχειρηματικούς ομίλους με σκοπό την κερδοφορία τους. Και αν συνεχιστεί αυτή η υποβάθμιση, λέω ότι αναγκαστικά θα πάμε προς αυτή την κατεύθυνση. Επόμενα αυτά που είπατε στην αρχή. Θα πρέπει όμως να πάρετε όλα τα αναγκαία μέτρα για να υλοποιηθούν, δηλαδή να συνεχιστεί το ερευνητικό έργο του ΙΓΜΕ και συνολικά όλων των δράσεων του ινστιτούτου. Όταν λέμε άμεσα, λέμε άμεσα, αύριο, δηλαδή, να μπει η διοίκηση και να πληρωθούν οι εργαζόμενοι.

Τέλος, θέλω να πω και το εξής, σε κάθε περίπτωση η αγωνιστική ετοιμότητα των εργαζομένων, η πίεση προς την Κυβέρνηση, οι συνεχείς κινητοποιήσεις το τελευταίο τρίμηνο απέδειξαν για μια ακόμα φορά ότι μπορούν να φέρουν αποτελέσματα.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κι εμείς ευχαριστούμε.

Τον λόγο έχει τώρα ο κ. Κωνσταντίνος Κατσίκης.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ευχαριστώ, κυρία Πρόεδρε.

Ξεκινάω με την τροπολογία με γενικό αριθμό 1088 και ειδικό 13, την οποία ανέπτυξε ο Υπουργός κ. Κουίκ και η οποία αφορά την έκδοση επιστολής συναίνεσης της ελληνικής Κυβέρνησης για την παραμονή των νέων Ελλήνων υπηκόων στην Αυστραλία, κατ’ εφαρμογή διατάξεων μνημονίου κατανόησης. Θα πω ότι είναι κοινή επιθυμία ενδυνάμωσης των δεσμών της Ελλάδας και της Αυστραλίας και αυτή η κοινή επιθυμία οδήγησε τις κυβερνήσεις των δύο χωρών σε υπογραφή μνημονίου κατανόησης στις 14-5-2014, το οποίο αποσκοπεί στην εξοικείωση των νέων των χωρών αυτών από δεκαοκτώ έως τριάντα ενός ετών με τον πολιτισμό, τη γλώσσα και την κουλτούρα της άλλης χώρας. Στις διατάξεις του μνημονίου αυτού καθορίζονται οι προϋποθέσεις επιλεξιμότητας Ελλήνων και Αυστραλών αντίστοιχα, προκειμένου να τους χορηγηθεί άδεια προσωρινής διαμονής από τις αρμόδιες αρχές του μέρους υποδοχής. Με τη συγκεκριμένη τροπολογία, λοιπόν, παρέχεται η εξουσιοδότηση για τον καθορισμό, με κοινή υπουργική απόφαση, της διαδικασίας, των δικαιολογητικών του καταβαλλόμενου παραβόλου και κάθε άλλου ζητήματος που είναι απαραίτητο για την έκδοση της επιστολής, με τη δήλωση συναίνεσης της ελληνικής Κυβερνήσεως ως προς την παραμονή των νέων Ελλήνων υπηκόων στην Αυστραλία, όπως ορίζεται στις διατάξεις του μνημονίου κατανόησης που υπεγράφη μεταξύ των κυβερνήσεων της Ελλάδας και της Αυστραλίας. Η προτεινόμενη επίσης τροπολογία, θέλω εδώ να σημειώσω ότι δεν προκαλεί δαπάνη σε βάρος του κρατικού προϋπολογισμού και βεβαίως την υπερψηφίζουμε.

Σε ό,τι αφορά τη δεύτερη τροπολογία, με γενικό αριθμό 1089 και ειδικό 14, την οποία ανέπτυξε η Υφυπουργός κ. Παπανάτσιου, έχω να προσθέσω ότι με σκοπό τη διασφάλιση της επάρκειας ρευστότητας του πιστωτικού μας συστήματος, προβλέφθηκε με την από 14-9-2011 πράξη νομοθετικού περιεχομένου, η οποία κυρώθηκε με τον ν.4031/2011, η εγγύηση του ελληνικού δημοσίου προς την Τράπεζα της Ελλάδος για την κάλυψη πιστώσεων σε τράπεζες του εσωτερικού, σε ενδεχόμενο προσωρινό πρόβλημα ρευστότητάς τους, με την προϋπόθεση πάντοτε ότι παραμένουν φερέγγυες.

Η προτεινόμενη διάταξη δεν εισάγει, αλλά τροποποιεί τη χρονική ισχύ των εγγυήσεων, η οποία έληξε στις 30-6-2017. Προκύπτουν εδώ -και θεωρώ σημαντικό να το πω- έσοδα στον κρατικό προϋπολογισμό από την είσπραξη της προμήθειας υπέρ του ελληνικού δημοσίου για τις παρεχόμενες εγγυήσεις. Η ενδεχόμενη, δε, δαπάνη σε περίπτωση κατάπτωσης των παρεχόμενων εγγυήσεων για το χρονικό διάστημα που προβλέπει η διάταξη, δεν μπορεί να υπερβεί το ποσό των 90 δισεκατομμυρίων.

Και σε αυτό το σημείο -πριν τελειώσω την τοποθέτησή μου γι’ αυτήν την τροπολογία- θα ήθελα να πω ότι μου προκάλεσε έκπληξη η τοποθέτηση του συναδέλφου της Δημοκρατικής Συμπαράταξης όταν είπε ότι η παράταση αυτή γίνεται διότι δεν είμαστε στην ποσοτική χαλάρωση. Μα, αν είναι έτσι, τότε η συγκυβέρνηση ΠΑΣΟΚ - Νέας Δημοκρατίας, η οποία επαίρεται ότι έβαλε τη χώρα στην ποσοτική χαλάρωση το 2013, γιατί δεν ήρε αυτήν τη διάταξη, ώστε να μην εγγυάται το ελληνικό δημόσιο τα 90 δισεκατομμύρια στην περίπτωση που κινδυνεύσει το τραπεζικό σύστημα;

Σε ό,τι αφορά την τροπολογία με γενικό αριθμό 1090 και ειδικό 15 του Υπουργού κ. Σαντορινιού, βεβαίως και την υπερψηφίζουμε, διότι με αυτήν την τροπολογία γίνεται αποσαφήνιση των διατάξεων που ισχύουν, έτσι ώστε να συνεχιστεί απρόσκοπτα η λειτουργία της Πλοηγικής Υπηρεσίας και να διασφαλίζεται η ομαλή καταβολή της μισθοδοσίας του ναυτικού προσωπικού της υπηρεσίας αυτής, όπως επίσης και η εύρυθμη λειτουργία σχετικά με την προμήθεια των αναλώσιμων και παγίων υλικών.

Επίσης, με την παραπάνω τροπολογία η Πλοηγική Υπηρεσία διατηρεί την απαιτούμενη επιχειρησιακή επάρκεια των πλοηγικών σταθμών στην επικράτεια, έτσι ώστε να είναι αποτελεσματική η άσκηση των καθηκόντων από το ναυτικό προσωπικό, σύμφωνα με τους στόχους που έχει θέσει η ίδια η υπηρεσία.

Επίσης, από την ως άνω τροπολογία δεν προκαλούνται δημοσιονομικές επιβαρύνσεις στον κρατικό προϋπολογισμό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Επιτρέψτε μου ένα λεπτάκι, κυρία Πρόεδρε, για να ολοκληρώσω με την τροπολογία με γενικό αριθμό 1091 και ειδικό 16 του Υπουργού κ. Σταθάκη. Το Ινστιτούτο Γεωλογικών και Μεταλλευτικών Ερευνών, το ΙΓΜΕ, θεσμοθετημένο Όργανο της πολιτείας για την έρευνα και την αξιολόγηση των ορυκτών πρώτων υλών -χρηματοδοτείται από το δημόσιο, διαχειριζόμενο κρατικά και ευρωπαϊκά κονδύλια για την εκπλήρωση των σκοπών ίδρυσής του- εξαιτίας της απρόβλεπτης μεταβολής των οικονομικών συνθηκών έχει περιέλθει σε αδυναμία ικανοποίησης των οικονομικών απαιτήσεων εναντίον του, με αποτέλεσμα την αναστολή εκτέλεσης λειτουργιών του, την αναστολή μισθοδοσίας του προσωπικού, όπως είπε και ο κύριος Υπουργός και υπάρχει εμφανής κίνδυνος απώλειας προγραμμάτων ΕΣΠΑ. Για λόγους, λοιπόν, υπέρτερου δημοσίου συμφέροντος κρίνεται απόλυτα αναγκαία η προσωρινή προστασία του, με τρόπο που προβλέπεται στην προτεινόμενη διάταξη, δηλαδή με την αναστολή μέτρων διοικητικής και αναγκαστικής εκτέλεσης σε βάρος της κινητής και ακίνητης περιουσίας του για διάστημα δώδεκα μηνών, όπου θα έχει και το ακατάσχετο.

Τελειώνω, λοιπόν, λέγοντας ότι με την προτεινόμενη διάταξη επέρχεται, βέβαια, υστέρηση είσπραξης εσόδων, ωστόσο η με τον τρόπο αυτό διασφάλιση της εύρυθμης λειτουργίας του Ινστιτούτου θα αποβεί προς όφελος της εθνικής οικονομίας με την αξιοποίηση του ορυκτού πλούτου της χώρας, την οποία επίσης, και υπερψηφίζουμε.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Σαρίδης.

**ΙΩΑΝΝΗΣ ΣΑΡΙΔΗΣ:** Ευχαριστώ πολύ, κυρία Πρόεδρε.

Κύριοι Υπουργοί, κυρίες και κύριοι συνάδελφοι, έχει γίνει κουραστικό αυτό που θα πω, αλλά νομίζω ότι έχουμε την ευθύνη να επαναλαμβανόμαστε, μήπως κάποια στιγμή γίνει και κατανοητό.

Η αδυναμία του πολιτικού συστήματος να σταθεί στο ύψος των περιστάσεων συνεχίζει να απογοητεύει τους συμπολίτες μας. Χθες για παράδειγμα, σε αυτήν εδώ την Αίθουσα περίμεναν να ακούσουν κάποιοι από τους συμπολίτες μας τους πολιτικούς Αρχηγούς να μιλάνε για την οικονομία. Αντ’ αυτού, είδαν άλλη μια φορά την επανάληψη ανταλλαγής κατηγοριών και χαρακτηρισμών.

Προκαλεί, λοιπόν, θλίψη στους Έλληνες η εικόνα του Κοινοβουλίου. Δεν δίνουν απαντήσεις πια στους πολίτες οι συζητήσεις στο ελληνικό Κοινοβούλιο. Τα λόγια, που ακούγονται μέσα σε αυτήν την Αίθουσα, έχουν χάσει τη βαρύτητά τους, τη σοβαρότητά τους, την αξία τους και γενικά ο λόγος εδώ μέσα δεν είναι αξιόπιστος.

Από πού, όμως, ξεκίνησαν όλα αυτά; Ποιοι έκαναν την αρχή για όλα αυτά; Πώς έγινε η αρχή, για να φτάσουμε έως εδώ;

Η αρχή, κυρίες και κύριοι συνάδελφοι, έγινε μέσα από εδώ, μέσα από το ναό της δημοκρατίας, μέσα από εμάς τους ίδιους τους Βουλευτές κάθε φορά που αποφασίζουμε να κάνουμε μια εξαίρεση στον κανόνα, κάθε φορά που επιτρέπουμε να απουσιάσουν τα επιχειρήματα από τον διάλογο, κάθε φορά που επιλέγουμε να «λυγίσουμε» το γράμμα του νόμου, για να αδιαφορήσουμε για το πνεύμα του νόμου. Κάθε φορά, λοιπόν, καταφέρνουμε να σπρώξουμε λίγο περισσότερο τους Έλληνες πολίτες προς την αποχή, την αποστασιοποίηση, την αδιαφορία και την παραίτηση.

Ο πολιτικός λόγος στη χώρα μας είναι άνευ περιεχομένου. Κανείς δεν δίνει πια σημασία στο τι ακριβώς ειπώθηκε στη Βουλή. Δεν νομίζω ότι είναι ξένο αυτό για εσάς. Νομίζω ότι το ξέρετε όλοι σας. Και γι’ αυτό δεν μπορεί να ευθύνεται κανένας άλλος, παρά μόνο εμείς οι ίδιοι οι εκπρόσωποι του πολιτικού συστήματος αυτής της χώρας.

Κυρίες και κύριοι Βουλευτές, σύμφωνα με τον Κανονισμό της Βουλής, δεν επιτρέπεται να γίνονται δεκτές τροπολογίες σε κυρώσεις διεθνών συμφωνιών, όπως η σημερινή. Και όμως, σήμερα για άλλη μια φορά είμαστε εδώ, για να συζητήσουμε για τις τροπολογίες. Γι’ αυτό καλούμαστε, όχι για το νομοσχέδιο, για το οποίο μιλήσαμε προηγουμένως και τοποθετηθήκαμε, αλλά για τις τροπολογίες που ουδεμία σχέση έχουν με το συγκεκριμένο νομοσχέδιο.

Ενώ θα έπρεπε, λοιπόν, να συζητάμε για την αποτελεσματικότητα που μπορεί να πετύχει η Ευρωπαϊκή Ένωση, όταν επιδιώκει να κλείσει συμφωνίες με τρίτες χώρες, όπως αυτή με τις Φιλιππίνες, εμείς είμαστε αναγκασμένοι να μιλήσουμε για τα οικονομικά χάλια του ΙΓΜΕ. Αντί να εκφράζουμε τις αγωνίες μας για το εάν προστατεύονται τα ανθρώπινα δικαιώματα στη χώρα με την οποία συνάπτουμε μια συμφωνία, είμαστε υποχρεωμένοι να μιλήσουμε για τη νομοθέτηση γύρω από τις απαραίτητες εγγυήσεις του ελληνικού δημοσίου προς την Τράπεζα της Ελλάδος, ώστε να μην αντιμετωπιστεί πρόβλημα ρευστότητας στο εγχώριο τραπεζικό σύστημα. Τη στιγμή, λοιπόν, που θα έπρεπε να μας απασχολεί όλους τι μπορεί να σημαίνει το Brexit για το μέλλον όλων αυτών των ευρωπαϊκών συμφωνιών, που έχει συμμετάσχει η Μεγάλη Βρετανία μέσα σ’ αυτές, εμείς πρέπει να επιχειρηματολογήσουμε για την εξουσιοδότηση σε τρεις Υπουργούς, ώστε με άλλη μια κοινή υπουργική απόφαση να καθορίσουν σημαντικά ζητήματα που αφορούν τους Έλληνες που φεύγουν για την Αυστραλία. Και ενώ η θερινή περίοδος μπαίνει στην κορύφωσή της, εμείς τώρα θυμηθήκαμε να τακτοποιήσουμε –η αλήθεια να λέγεται- τους μισθούς του ναυτικού προσωπικού της Πλοηγικής Υπηρεσίας.

Πιο συγκεκριμένα, η τροπολογία με γενικό αριθμό 1088 και ειδικό 13 του Υπουργείου Εξωτερικών έρχεται ετεροχρονισμένα μεν και με καθυστέρηση να εξουσιοδοτήσει τρεις Υπουργούς να αποσαφηνίσουν με κοινή υπουργική τους απόφαση το ποια ακριβώς θα είναι η διαδικασία για έκδοση επιστολής συναίνεσης της ελληνικής Κυβέρνησης για την παραμονή νέων Ελλήνων υπηκόων στην Αυστραλία, σύμφωνα με τα όσα έχουμε συμφωνήσει με τους φίλους μας τους Αυστραλούς σε προηγούμενο μνημόνιο κατανόησης, σχετικά με τις θεωρήσεις εισόδου για την κινητικότητα των νέων.

Δεν μπορούμε να κάνουμε αλλιώς, παρά να υπερψηφίσουμε την εν λόγω εξουσιοδότηση, ώστε να είμαστε άμεσα συνεπείς απέναντι στις υπογραφές που έχουμε βάλει σ’ αυτά τα οποία έχουμε υποσχεθεί.

Προχωρώ στον σχολιασμό της τροπολογίας με γενικό αριθμό 1089 και ειδικό 14. Παρατείνετε μέχρι τις 30-6-2019 την ισχύ της εγγύησης του ελληνικού δημοσίου προς την Τράπεζα της Ελλάδος για την κάλυψη πιστώσεων μέσω του έκτακτου μηχανισμού ρευστότητας σε τράπεζες που εδρεύουν στην Ελλάδα.

Δεν υπάρχει άλλη επιλογή και εδώ. Εάν θέλουμε να έχουν ρευστότητα οι τράπεζες, πρέπει απλώς να υπερψηφίσουμε και αυτό θα κάνουμε ως Ένωση Κεντρώων, αναλαμβάνοντας με αυτόν τον τρόπο τις ευθύνες που μας αναλογούν σχετικά με την προάσπιση του δημοσίου συμφέροντος.

Η τροπολογία με γενικό αριθμό 1090 και ειδικό 15 του Υπουργείου Ναυτιλίας δεν σας κρύβω ότι μας προβλημάτισε. Είναι πολλά τα ερωτήματα τα οποία προκύπτουν μέσα απ’ αυτή την τροπολογία; Γιατί αυτές οι μισθολογικές εξαιρέσεις; Γιατί αυτές οι παρατάσεις; Γιατί αυτή η καθυστέρηση; Μα, πάνω από όλα, θα λυθεί το πρόβλημα ή θα πάμε ξαφνικά σε μια νέα παράταση; Τι θα κάνουμε, δηλαδή, όταν τελειώσει ο χρόνος αυτής της νέας αναβολής;

Αναγνωρίζοντας, όμως, τη σημασία του έργου της Πλοηγικής Υπηρεσίας, θα υπερψηφίσουμε και την εν λόγω διάταξη, περιμένοντας και από την πλευρά του Υπουργού να μας απαντήσει σε κάποια από τα ερωτήματά μας.

(Στο σημείο αυτό κτυπάει το προειδοποιητικό κουδούνι λήξεως του χρόνου ομιλίας του κυρίου Βουλευτή)

Ένα λεπτό ακόμα, κυρία Πρόεδρε.

Τέλος, με την τροπολογία με γενικό αριθμό 1091 δίνουμε άλλη μια παράταση σε ένα ακόμη σοβαρό πρόβλημα, για να βρούμε τη λύση κάποια στιγμή στο μέλλον. Το Ινστιτούτο Γεωλογικών και Μεταλλευτικών Ερευνών βρίσκεται σε άθλια οικονομική κατάσταση. Αυτό το ξέρουμε όλοι. Η λειτουργία του, όμως, είναι άκρως απαραίτητη για τα συμφέροντα του ελληνικού δημοσίου, αλλά φυσικά και για την ομαλή λειτουργία χιλιάδων επιχειρήσεων.

Εμείς θα ψηφίσουμε «παρών» στη συγκεκριμένη τροπολογία. Και θα ψηφίσουμε «παρών», γιατί υπάρχουν κάποιες δικαστικές αποφάσεις οι οποίες καλύπτουν μια μερίδα συμπολιτών μας. Εσείς αυτήν την τροπολογία την φέρνετε, για να καλύψετε μια άλλη μερίδα συμπολιτών μας, που δεν είναι κιόλας και σίγουρο ότι θα καλυφθεί με την ψήφιση της συγκεκριμένης τροπολογίας. Μας βάζετε ανάμεσα, να αποφασίσουμε εμείς και να αποτελούμε το σωσίβιο στην αναποτελεσματικότητά σας. Αυτά, λοιπόν, τα απογοητευτικά φαινόμενα δεν πρόκειται να σταματήσουν, παρά μόνο εάν το αποφασίσουμε εμείς οι ίδιοι.

Κυρίες και κύριοι συνάδελφοι, όλα τελικά ξεκινούν απ’ όσα πράττουμε εμείς μέσα σε αυτή την Αίθουσα. Δυστυχώς, είναι πλέον μετρημένοι στα δάχτυλα του ενός χεριού οι συμπολίτες μας που συνεχίζουν να πιστεύουν πως έχουν κάποιο νόημα οι συζητήσεις μας στο Κοινοβούλιο. Αυτή η απαξίωση της πολιτικής οφείλεται, σε μεγάλο βαθμό, σε πολλές αποφάσεις που έχουμε πάρει εμείς μέσα σε αυτή την Αίθουσα του ελληνικού Κοινοβουλίου.

Ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ο κ. Ψαριανός έχει τον λόγο. Δεν είναι εδώ.

**ΣΠΥΡΙΔΩΝ ΔΑΝΕΛΛΗΣ:** Θα μιλήσω εγώ, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ο κ. Δανέλλης από το Ποτάμι έχει τον λόγο.

**ΣΠΥΡΙΔΩΝ ΔΑΝΕΛΛΗΣ:** Ευχαριστούμε, κυρία Πρόεδρε.

Εμείς θα υπερψηφίσουμε και τις τέσσερις τροπολογίες. Απλά θέλω να κάνω ένα, δυο σύντομα σχόλια για κάποιες απ’ αυτές.

Με τη δεύτερη τροπολογία της κ. Παπανάτσιου, αναγνωρίζουμε ότι ο χρονικός ορίζοντας εξομάλυνσης λειτουργίας του τραπεζικού συστήματος παρατείνεται για δυο χρόνια με ό,τι αυτό, βεβαίως, συνεπάγεται.

Ως προς την τρίτη τροπολογία που υποστήριξε ο κ. Σαντορινιός, θα ήθελα να πω τα εξής: Υπάρχει μια διαχρονική αδιαφορία για μια κρίσιμη υπηρεσία, όπως είναι η Πλοηγική Υπηρεσία, η οποία έχει καθοριστικό ρόλο στη διασφάλιση της εύρυθμης λειτουργίας κάθε μεγάλου λιμανιού. Ένα παραπάνω όταν τόσα πολλά περιμένουμε από την ανάπτυξη της κρουαζιέρας.

Να αναφέρω εδώ -γιατί είναι χαρακτηριστικό αυτής της απαξίωσης του ρόλου της Πλοηγικής Υπηρεσίας- ότι πριν από ένα, ενάμιση περίπου μήνα αναγκάστηκε ένα πολύ μεγάλο κρουαζιερόπλοιο να περιμένει επί δίωρο αρόδο έξω από το λιμάνι του Πειραιά, σε μια ολιγόωρη προγραμματισμένη επίσκεψη, ακριβώς επειδή ο φόρτος εργασίας δεν επέτρεπε να ανταποκριθεί συνεπώς η Πλοηγική Υπηρεσία.

Θα υπερψηφίσουμε, όπως είπα, την τροπολογία αυτή. Πιστεύουμε, όμως, κύριε Υπουργέ, ότι η Πλοηγική Υπηρεσία πρέπει να έχει ένα σχεδιασμό ανάπτυξης και στήριξης σε βάθος για όλα τα μεγάλα λιμάνια που καλείται να παρέχει υπηρεσίες.

Τέλος, σε σχέση με το ΙΓΜΕ θέλω να πω ότι έχει ουσιαστικά ακυρωθεί σε έναν ρόλο που είναι χρήσιμος στο αναπτυξιακό μοντέλο που θέλουμε να σχεδιάσουμε και να υποστηρίξουμε για να είναι και βιώσιμο. Το ΙΓΜΕ έχει μια σειρά διαχρονικών αμαρτιών που οδήγησαν στην πλήρη απαξίωση. Δεν ξέρω αν με την τροπολογία αυτή μπορούμε να λύσουμε κάποια από τα προβλήματα, ουσιαστικά να διασφαλίσουμε το προσωπικό να καλύπτεται στοιχειωδώς ως προς τη συνέχιση της παρουσίας του και ως προς την παροχή έργου. Φοβάμαι, όμως, ότι δεν διασφαλίζεται, κύριε Υπουργέ. Φοβάμαι, επίσης, ότι με αυτούς τους όρους δεν θα βρεθεί πρόθυμη διοίκηση να αναλάβει ένα δύσκολο έργο. Νομίζω ότι αυτό είναι το κλειδί για να μιλήσει κάποιος για την εξυγίανση και την αναδιοργάνωση του ΙΓΜΕ, αφού συμφωνούμε ότι έχει ρόλο να διαδραματίσει.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τώρα θα δώσω τον λόγο εναλλάξ σε Κοινοβουλευτικούς Εκπροσώπους και ομιλητές.

Ξεκινάω με τον κ. Κεγκέρογλου, ο οποίος είναι ομιλητής.

Ορίστε, κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κυρία Πρόεδρε.

Θα μιλήσω αποκλειστικά για την τροπολογία του Υπουργείου Περιβάλλοντος και συγκεκριμένα για την ρύθμιση που έφερε ο Υπουργός και αφορά στο ΙΓΜΕ.

Πριν δεκαπέντε περίπου μέρες, επ’ ευκαιρία επίκαιρης ερώτησης, συζητήσαμε το θέμα στη Βουλή. Ζητήσαμε να δοθούν λύσεις στα προβλήματα και συγκεκριμένα να βρεθεί τρόπος ούτως ώστε να διοριστεί διοίκηση, να υπάρχει εύρυθμη οικονομική λειτουργία, πληρωμή των εργαζομένων που επί τετράμηνο είναι απλήρωτοι και, βεβαίως, των υποχρεώσεων του ΙΓΜΕ έναντι των προγραμμάτων του ΕΣΠΑ, αλλά και άλλων προγραμμάτων που έχει αναλάβει, προκειμένου να ενισχυθεί ο ρόλος του και να μπορέσει να ανταποκριθεί και σε αυτά αλλά και σε μελλοντικά σχέδια.

Ταυτόχρονα ζητήσαμε να λυθεί το θέμα που έχει να κάνει με το ασφαλιστικό συμβόλαιο και την ολοκλήρωση της καταβολής των υποχρεώσεων.

Ο Υπουργός δεσμεύτηκε ότι θα δοθεί λύση στο θέμα της διοίκησης και της λειτουργίας. Φέρνει μια τροπολογία σήμερα, η οποία προφανώς δεν είναι λύση. Όπως όλοι διαπίστωσαν -οι μέχρι τώρα ομιλήσαντες- είναι μετάθεση του προβλήματος. Είναι τσιρότο, πράγματι, και μάλιστα χωρίς σουλφαμιδόσκονη, που θα μπορούσε να κάνει κάποια δουλειά. Την ξέρετε τη σουλφαμιδόσκονη;

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Έχετε ιατρικές γνώσεις;

**ΒΑΣΙΛΕΙΟΣ ΚΕΓΚΕΡΟΓΛΟΥ:** Α, καλά, χρειάζονται ιατρικές γνώσεις!

Κύριε Υπουργέ, μεταθέτετε απλώς το πρόβλημα. Λέτε: «Ε, δώδεκα μήνες, δεν βαριέσαι. Αρκετός χρόνος. Θα περάσει αργά. Θα κυλήσει και εν τω μεταξύ δεν ξέρεις τι γίνεται. Μπορεί να το μετανιώσουν αυτοί οι οποίοι δικαιούνται αυτά που δικαιούνται…». Όχι, δεν πάει έτσι. Έπρεπε να δοθεί συγκεκριμένη λύση που να αφορά όλες τις πλευρές. Συγκεκριμένα -εκτός του ότι απλά εσείς αρνείστε σε τελεσίδικες και αμετάκλητες αποφάσεις την υλοποίησή τους, εκτός απ’ αυτό- δεν διασφαλίζετε με την τροπολογία ότι θα αρθεί αύριο η κατάσχεση των λογαριασμών μισθοδοσίας και ότι θα υπάρχει διοίκηση.

Θα σας πω συγκεκριμένα. Επειδή αναφερθήκατε κατά του συμβολαίου, γιατί πληρώσατε 600.000 ευρώ επί υπουργίας κ. Σκουρλέτη και 1.300.000 επί υπουργίας δικής σας αν το συμβόλαιο δεν έπρεπε να υλοποιηθεί; Άρα στη μέση ανακαλύψατε ότι δεν πρέπει να πληρωθεί το συμβόλαιο. Εντάξει, είναι ένα θέμα το οποίο, όπως καταλαβαίνετε, δίνει δικαιώματα και βέβαια νομικά πατήματα.

Η ρύθμιση θα πρέπει να μιλήσει καθαρά για έναν ειδικό ακατάσχετο λογαριασμό -όπως την κάνετε ενδιάμεσα τη ρύθμιση-, που θα αφορά τη μισθοδοσία, την καταβολή εισφορών κοινωνικής ασφάλισης, την καταβολή όλων των λειτουργικών ούτως ώστε να μπορεί να λειτουργεί το ίδρυμα και ταυτόχρονα, βεβαίως, να υπάρχει η δυνατότητα της ρύθμισης των οφειλομένων πληρωμών και στους συνταξιούχους. Θα μπορούσατε να έχετε φέρει μία ρύθμιση -μετά από διάλογο- στην οποία να προβλέπετε ότι σε δύο, τρία, τέσσερα, πέντε χρόνια -όσα χρόνια νομίζετε ότι θα μπορούσε αυτό να συμφωνηθεί και να τεθεί- θα υπάρξει υλοποίηση των αμετάκλητων αποφάσεων. Τώρα άρουμε με νομοθετικές ρυθμίσεις και αμετάκλητες αποφάσεις; Αυτό εντάσσεται μέσα στη γενικότερη λογική που υπάρχει για τον αλά καρτ σεβασμό των δικαστικών αποφάσεων; Είναι ένα συμβόλαιο που αφορά παροχές εφάπαξ, επειδή το έκανε ιδιωτική εταιρεία, όπως κατηγορήσατε το ΚΚΕ ότι υπερασπίζεται, δήθεν, ιδιωτικές εταιρείες; Η Εθνική Ασφαλιστική, την οποία μάλιστα προ ημερών την πουλήσατε, ήταν ιδιωτικά συμφέροντα και κάνατε αυτήν την τοποθέτηση;

Λοιπόν, για να κλείσω, εμείς λέμε ότι αυτή η ρύθμιση είναι μετάθεση του προβλήματος. Δεν θα δώσουμε, όμως, τη δυνατότητα στην Κυβέρνηση να πει ότι δεν βοηθήσαμε στο να πληρωθούν οι εργαζόμενοι. Λέμε, ναι, σε αυτές τις ρυθμίσεις για τη μετάθεση του προβλήματος και ταυτόχρονα, απαιτούμε να έρθει ρύθμιση που να αφορά το σύνολο των υποθέσεων. Πραγματικά, είναι η πρώτη φορά που συμφωνώ με τοποθέτηση συναδέλφου από την κυβερνητική πλειοψηφία που είπε την αλήθεια επί μιας τροπολογίας. Γιατί μέχρι τώρα έλεγαν «ναι» τυφλά όλοι οι Βουλευτές σε όλα. Είναι μια υπόθεση όπου δεν μπορούμε να κάνουμε ότι δεν υπάρχει. Θα πρέπει να δούμε μετά από διαβούλευση πώς λύνουμε πραγματικά το πρόβλημα.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Θα δώσω τον λόγο στον Υπουργό γιατί επείγεται.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Μη μας φύγετε μετά.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κύριε Υπουργέ, έχουμε κι άλλα ζητήματα να βάλουμε.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Πρέπει να φύγω.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Θα πρέπει, όμως, λέει, να φύγει.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Θα καθίσω 10 λεπτά ακόμα, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Κεφαλογιάννης από τη Νέα Δημοκρατία.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Ευχαριστώ, κυρία Πρόεδρε.

Θα ξεκινήσω αμέσως από τις τροπολογίες. Βεβαίως, νομίζω ότι έχουμε καταντήσει γραφικοί με το να κάνουμε πάλι αναφορά στον τρόπο νομοθέτησης. Αν εξαιρέσω την πρώτη τροπολογία που είναι σχετική με το Υπουργείο Εξωτερικών και άπτεται θεμάτων, πάλι βλέπουμε άσχετες τροπολογίες σε νομοσχέδια. Ελπίζω κάποια στιγμή αυτή η διαδικασία, αυτή η κακή νομοθέτηση να σταματήσει. Το λέω και για τώρα και για το μέλλον.

Όσον αφορά την τροπολογία με γενικό αριθμό 1089 και ειδικό 14, νομίζω ότι πρέπει να πούμε, κυρίες και κύριοι συνάδελφοι, δύο λόγια για την παράταση της ισχύος της εγγύησης του ελληνικού δημοσίου προς την Τράπεζα της Ελλάδος, για τη διασφάλιση μέσω του έκτακτου μηχανισμού ρευστότητας, του ELA, στις τράπεζες.

Κύριοι Υπουργοί, ακόμα αντηχούν στα αυτιά μας οι διαβεβαιώσεις του κ. Τζανακόπουλου για ταχύτατη άρση των capital controls το αμέσως επόμενο διάστημα. Νομίζω ότι δεν υπάρχει, δυστυχώς, μεγαλύτερη απόδειξη ότι οι συνθήκες ρευστότητας των τραπεζών δεν έχουν ακόμα αποκατασταθεί και ούτε προβλέπεται από το κοντινό μέλλον, τουλάχιστον με βάση και αυτήν την τροπολογία. Το γεγονός, δηλαδή, ότι χρειάζεται η ασπίδα του ELA για αρκετό ακόμη χρονικό διάστημα -μέχρι τον Ιούνιο του 2019- αν μπορεί κάποιος να το ερμηνεύσει, θα δει ότι, δυστυχώς, στην ουσία παρατείνει, ή τουλάχιστον ξεκαθαρίζει, ότι τα capital controls ήλθαν εδώ για να μείνουν και θα μείνουν και τα επόμενα χρόνια. Και δυστυχώς, δεν θα μπορούσε να γίνει και διαφορετικά, γιατί μόλις πριν από λίγο καιρό η Τράπεζα της Ελλάδος επιβεβαίωνε την επιδείνωση των συνθηκών στην οικονομία και τις τράπεζες, με μεγάλη εκροή καταθέσεων εξαιτίας της πολύ μεγάλης καθυστέρησης η οποία είχε παρατηρηθεί όσον αφορά το μη κλείσιμο της δεύτερης αξιολόγησης και, βεβαίως, τη συνακόλουθη έξαρση της αβεβαιότητας.

Το ερώτημα, βεβαίως, είναι για ποιο λόγο καθυστέρησε αυτή η αξιολόγηση. Σύμφωνα με τον κ. Χουλιαράκη ξέραμε ότι δεν μπορούσαμε να πάρουμε κάτι πολύ συγκεκριμένο για το χρέος. Βέβαια, έγινε χθες συζήτηση σε επίπεδο Αρχηγών κομμάτων και νομίζω ότι ο ελληνικός λαός έβγαλε τα συμπεράσματά του. Θα αναφερθώ, βεβαίως, και στο τέλος της ομιλίας μου σε αυτό, αλλά νομίζω ότι κάποια στιγμή θα πρέπει να πούμε αλήθειες σε αυτήν την Αίθουσα. Και, δυστυχώς, ενώ προφανώς είμαστε θετικοί σε αυτή την τροπολογία -το είπε και ο εισηγητής μας-, τα μηνύματα τα οποία στην ουσία περνάει, είναι αυτά που σας περιέγραψα προηγουμένως.

Όσον αφορά την τροπολογία με γενικό αριθμό 1091 και ειδικό 16, κατ’ αρχάς, κύριε Υπουργέ, θα μου επιτρέψετε να σας διορθώσω. Το ΙΓΜΕ δεν είχε καταργηθεί. Είχε συγχωνευθεί. Συγκεκριμένα, είχε δημιουργηθεί το Εθνικό Κέντρο Βιώσιμης και Αειφόρου Ανάπτυξης. Και θα είχε πάρα πολύ μεγάλο ενδιαφέρον να μας πείτε, ως ηγεσία του Υπουργείου, τι ποσό έχει δαπανήσει μέχρι τώρα για δικαστικά έξοδα εδώ και έναν χρόνο το ΙΓΜΕ και που αφορούν το περίφημο συμβόλαιο. Σας το λέω γιατί υπάρχουν δημοσιεύματα ότι έχει δαπανηθεί περίπου ενάμιση εκατομμύριο για δικαστικές δαπάνες, έξοδα κ.λπ.. Αν είναι κάτι το οποίο είναι σε γνώση σας, παρακαλώ να το εισφέρετε. Και, βεβαίως, είναι έξοδα τα οποία αποτέλεσαν μια από τις βασικές αιτίες που έχει βρεθεί αυτήν τη στιγμή το ΙΓΜΕ σε αυτήν την κατάσταση ώστε να έλθουμε με την τροπολογία για να διορθωθούν κάποια πράγματα.

Έρχεται σήμερα η Κυβέρνηση και αντί να επιχορηγήσει -θα σας κάνω και μια πρόταση-, εκτάκτως το συγκεκριμένο ινστιτούτο ή, όπως ειπώθηκε -υπήρχε και αυτή η πρόταση- να υπάρχει ένας ακατάσχετος λογαριασμός για τους εργαζόμενους, να έχουν τη μισθοδοσία τους -να μην υπάρχει ο κίνδυνος, δηλαδή, να χαθούν τα χρήματα- φέρνει μια τροπολογία η οποία το μόνο που κάνει είναι να μεταθέτει χρονικά το πρόβλημα. Το πηγαίνετε δώδεκα μήνες μετά. Εύλογα θα πω ότι το πάτε δώδεκα μήνες μετά γιατί μέχρι τότε πολιτικά ποιος ζει ποιος πεθαίνει. Άρα πάμε και το πρόβλημα αργότερα, στο μέλλον, με την έννοια ότι...

**ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής):** Εμείς θα ζούμε.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Θα δούμε πού θα είμαστε σε ένα χρόνο.

Σίγουρα πάντως δεν είναι σωστή νομοθέτηση, σίγουρα δεν είναι τρόπος να λυθούν τα προβλήματα. Και εξ’ όσων γνωρίζω, απέναντι και στους εργαζομένους, αλλά και στους συνταξιούχους, τους οποίους αφορά η συγκεκριμένη τροπολογία, στην ουσία δεν έχετε κανένα τρόπο ώστε να μπορέσετε να δώσετε μια οριστική λύση για το ζήτημα.

Και το ερώτημα είναι, τι θα συμβεί μετά από έναν χρόνο; Θα ερχόμαστε πάλι εδώ με νέες τροπολογίες, με νέες ρυθμίσεις, να πάμε ξανά το πρόβλημα πιο μετά, στο μέλλον; Άκουσα τον κύριο Υπουργό να λέει ότι ενδεχομένως αυτό το διάστημα να τοποθετηθεί η νέα διοίκηση του ΙΓΜΕ και να δοθεί μια λύση. Μακάρι να είναι αυτός ο λόγος.

Σίγουρα πάντως με τον τρόπο με τον οποίο νομοθετείτε –γι’ αυτό λέμε «παρών»- δεν είναι ένας τρόπος ο οποίος δίνει μια βιώσιμη λύση για το ΙΓΜΕ.

Έρχομαι στην τροπολογία με γενικό αριθμό 1090 και ειδικό 15. Θα ήθελα κύριε Υπουργέ, να μου δώσετε μια διευκρίνιση για την παράγραφο 3. Με τον τρόπο που είναι διατυπωμένη όσον αφορά αυτό για τις εξήντα χιλιάδες τουλάχιστον εμένα δεν μου είναι ξεκάθαρο. Εισάγεται εξαίρεση όσον αφορά τη διαδικασία για τις δημόσιες συμβάσεις; Με τον τρόπο που είναι διατυπωμένο δεν μου είναι ξεκάθαρο.

**ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής):** Προκειμένου να μην γίνεται ενιαία από την Κεντρική Πλοηγική Υπηρεσία αλλά από τις κατά τόπους κάθε φορά υπηρεσίες, για να είναι πιο εύκολη η δυνατότητα σύναψης σύμβασης.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Ωραία.

Ολοκληρώνω, κυρία Πρόεδρε, με μια πολύ σύντομη γενικότερη τοποθέτηση για τις χθεσινές συζητήσεις σε επίπεδο αρχηγών κομμάτων. Δεν θα μπω σε λεπτομέρειες. Ακούσαμε έναν Πρωθυπουργό χθες ο οποίος στην ουσία επανέλαβε την τακτική του να κάνει αντιπολίτευση στην Αντιπολίτευση. Έχει ξεχάσει ότι εδώ και περίπου δυόμισι με τρία χρόνια αυτός έχει την ηγεσία της Κυβέρνησης, επομένως αυτός θα πρέπει να δίνει τον τόνο και όχι να αντιπολιτεύεται την Αντιπολίτευση.

Θα σταθώ σε ένα ζήτημα το οποίο μου προκάλεσε πολύ μεγάλη έκπληξη. Χθες ακούσαμε τον κ. Καμμένο να προκαλεί τον Αρχηγό της Αξιωματικής Αντιπολίτευσης να προχωρήσουμε σε προανακριτική επιτροπή για την υπόθεση του «NOOR 1». Σήκωσε το γάντι ο κ. Μητσοτάκης και είπε βεβαίως να πάμε σε μια εξεταστική συνολικά για την υπόθεση για να δούμε εάν υπάρχουν ή όχι πολιτικές ευθύνες, ώστε να μην υπάρχουν σκιές ότι κάποιος καλύπτει έναν επιχειρηματία ή ότι κάποιος άλλος ενδεχομένως είναι απέναντι σε αυτόν τον επιχειρηματία.

Η απάντηση του κυρίου Πρωθυπουργού, που εμένα τουλάχιστον μου προκάλεσε πολύ μεγάλη έκπληξη, ήταν η εξής: «Σε εκκρεμείς δικαστικές υποθέσεις δεν μπορούμε να προχωρήσουμε σε σύσταση εξεταστικής επιτροπής για τη διερεύνηση του σκανδάλου». Επειδή τυχαίνει και είμαι μέλος της εξεταστικής επιτροπής για την υγεία, εκεί δεν έχουμε εκκρεμείς δικαστικές υποθέσεις; Η «Novartis» δεν είναι εκκρεμής δικαστική υπόθεση; Το «Ντυνάν» δεν είναι εκκρεμής δικαστική υπόθεση; Το θέμα των φαρμάκων δεν είναι εκκρεμής δικαστική υπόθεση; Γιατί υπάρχει αυτή η διγλωσσία;

Δεν γίνεται στη μία περίπτωση να κρυβόμαστε πίσω από το δάκτυλό μας και να λέτε ότι «υπάρχει μια εκκρεμής δικαστική υπόθεση, άρα είμαι αρνητικός στη σύσταση εξεταστικής επιτροπής» και από την άλλη μερικούς μήνες πριν να έχουμε συστήσει εξεταστική επιτροπή –και καλώς τη συστήσαμε- που αφορά εκκρεμείς δικαστικές υποθέσεις.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ελάτε, κύριε Κεφαλογιάννη.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Ολοκληρώνω, κυρία Πρόεδρε.

Νομίζω ότι ο κύριος Πρωθυπουργός χθες υπέπεσε σε ένα ατόπημα όσον αφορά το συγκεκριμένο ζήτημα. Δεν υπάρχει κάποιο κώλυμα στο να υπάρχει σύσταση εξεταστικής επιτροπής. Και προσέξτε, θα διερευνήσουμε ενδεχόμενες πολιτικές ευθύνες. Δεν θα μπούμε στην ουσία της υπόθεσης, γιατί μπορούμε να μπούμε και στην ουσία της υπόθεσης. Αυτό είναι κάτι το οποίο αφορά τα δικαστήρια και τη δικαιοσύνη.

Εάν υπάρχουν, όμως, πολιτικά πρόσωπα –γιατί έγιναν σοβαρές καταγγελίες σε αυτήν την Αίθουσα από πολλές πλευρές- για ενδεχόμενη πολιτική εμπλοκή προσώπων, θα πρέπει να προχωρήσουμε σε σύσταση. Δεν μπορείτε να κρύβεστε πίσω από μια στάση η οποία στην ουσία δεν εδράζεται σε πραγματικά δεδομένα.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Θεοχαρόπουλος.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κυρίες και κύριοι Βουλευτές, κύριοι Υπουργοί, για άλλη μια φορά σε κύρωση γίνεται η ίδια συζήτηση για τις τροπολογίες. Δεν θα κουραστούμε να το επαναλαμβάνουμε ότι αυτή είναι μια συζήτηση η οποία δεν μπορεί να γίνει ολοκληρωμένα για τόσο σημαντικά θέματα όσο είναι αυτά που συζητάμε σήμερα στις τροπολογίες, πολλά εκ των οποίων βεβαίως είναι και χρόνια.

Όσον αφορά τις τέσσερις τροπολογίες, μίλησε και ο εισηγητής μας και ο κ. Κεγκέρογλου εκ μέρους της Δημοκρατικής Συμπαράταξης. Σε σχέση με την πρώτη τροπολογία, κύριε Κουίκ, πραγματικά είπατε με θάρρος ότι υπάρχει μια καθυστέρηση. Δυόμισι χρόνια είναι φανερό ότι δεν θα μπορούσε να είχε γίνει. Δεν χρειάζεται να τη συνοδεύετε από το γεγονός ότι θα μπορούσατε να τη φέρετε σε ένα άλλο νομοσχέδιο. Ψάχνατε ένα νομοσχέδιο του Υπουργείου Εξωτερικών. Έχουν έρθει πολλά νομοσχέδια του Υπουργείου Εξωτερικών και εννοώ συμβάσεις που έχουμε κυρώσει.

Συνεπώς θα μπορούσαμε αυτά τα δυόμισι χρόνια –και δεν μιλάω για εσάς μόνο- πολύ πιο γρήγορα να είχαμε ολοκληρώσει κάτι τέτοιο, το οποίο πράγματι καθυστερεί και εν πάση περιπτώσει είναι κάτι το οποίο πρέπει να επιλυθεί.

Όσον αφορά την τροπολογία για την παράταση της ισχύος εγγύησης του ελληνικού δημοσίου προς την Τράπεζα της Ελλάδος, το οποίο έχει σχέση και με τη ρευστότητα, κοιτάξτε, πρώτα-πρώτα στο συγκεκριμένο θέμα δεν θα κουραστούμε να σας τονίζουμε ότι η διαπραγμάτευσή σας έχει οδηγήσει σε μια κατάσταση αδιέξοδη τη χώρα στο θέμα αυτό με τη ρευστότητα. Έχει οδηγήσει σε αδιέξοδο γιατί δεν έχουν επιστρέψει οι καταθέσεις που έχουν φύγει μαζικά το 2015, capital controls έχουμε ακόμα και σήμερα, το χρέος δεν έχει επιλυθεί και στο ζήτημα της ρευστότητας δεν έχουμε μπει στην ποσοτική χαλάρωση.

Επειδή ακούω κάποιους Βουλευτές και τον εισηγητή των ΑΝΕΛ, νομίζω ότι έχετε μπερδευτεί. Δεν είχαμε τη δυνατότητα για ένταξη στην ποσοτική χαλάρωση από τότε που μπήκαμε στα μνημόνια. Τη δυνατότητα για ένταξη στην ποσοτική χαλάρωση την είχαμε αυτά τα χρόνια και την έχουμε χάσει λόγω της δικής σας διαπραγμάτευσης. Μάλλον βρίσκεστε σε σύγχυση. Έχουμε χάσει τη δυνατότητα ένταξης, γι’ αυτό λοιπόν έχουμε και τέτοια θέματα και συζητούμε συνεχώς για το πώς θα λυθεί το ζήτημα, κύριε Σταθάκη, της ρευστότητας.

Σε αυτό χρειάζονται απαντήσεις, γιατί είναι από τα κυριότερα θέματα της ελληνικής οικονομίας η έλλειψη ρευστότητας και βεβαίως η αναποτελεσματική διαπραγμάτευση με τα αδιέξοδα και τον έναν χρόνο το οποίον τον χάσατε, έτσι ώστε στο τέλος να υπογράψετε 5 δισεκατομμύρια μέτρα επιπλέον φορτίο μέτρων σε σχέση με το μνημόνιο που είχε υπογραφεί το 2015, νομίζω ότι δείχνει αυτό το αδιέξοδο της πορείας την οποία έχουμε πάρει.

Επειδή μιλάμε, όμως, για τη διαπραγμάτευση, κύριε Σταθάκη, και πραγματικά γιατί πρέπει να πάρουμε τη δόση τις επόμενες μέρες και μένουν έξι προαπαιτούμενα, μπορείτε να ενημερώσετε το ελληνικό Κοινοβούλιο και τη χώρα μας τι γίνεται με αυτά τα έξι προαπαιτούμενα; Πού βρισκόμαστε δηλαδή; Πρόκειται για τη δόση, η οποία έχει εξάλλου καθυστερήσει τόσο πολύ. Γιατί διαβάζουμε ότι ένα από τα προαπαιτούμενα αφορούν τα 800 εκατομμύρια που θα πάνε για την αποπληρωμή ληξιπρόθεσμων οφειλών του δημοσίου στους ιδιώτες και σας ρωτούν από τους εταίρους πόσα χρωστάει το δημόσιο για τις καθυστερούμενες συντάξεις, πόσες αιτήσεις επιστροφής φόρων λιμνάζουν στις ΔΟΥ και διάφορα άλλα ερωτήματα, τα οποία νομίζω δεν αφορούν μόνον τους εταίρους δανειστές, αφορούν τη χώρα, αφορούν τους Έλληνες Βουλευτές, που πρέπει να ενημερωθούν για όλα αυτά τα θέματα.

Μια άλλη εκκρεμότητα είναι η νομική γνώμη που να επιβεβαιώνει ότι η περικοπή των συντάξεων που έχει ψηφιστεί για το 2019 είναι σύμφωνη με το ελληνικό Σύνταγμα. Αυτό το προαπαιτούμενο θα δώσετε, όταν και εσείς και ο Πρόεδρος της Δημοκρατίας και κυβερνητικά στελέχη λέγατε ότι είναι αντισυνταγματική η προνομοθέτηση για τις συντάξεις και σήμερα για να πάρουμε τη δόση πρέπει να δεσμευθείτε και να έχετε τη νομική αυτή γνώση.

Το άνοιγμα του επαγγέλματος του μηχανικού, να δω τι θα κάνει ο κ. Τσίπρας τώρα και το μισό Υπουργικό Συμβούλιο που είναι μηχανικοί σε αυτά που έχουν δεσμευτεί.

Η λειτουργία των ηλεκτρονικών πλειστηριασμών. Να μην θυμίσω τι λέγατε στο συγκεκριμένο θέμα.

Και βεβαίως το θέμα των συμβασιούχων, το οποίο σας ζητούν να πείτε για τον κανόνα των πέντε αποχωρήσεων ανά μία πρόσληψη, για το πώς θα μειώσετε τους συμβασιούχους και σε σχέση με ό,τι έγινε με την καθαριότητα.

Άρα, εδώ πρέπει να απαντήσετε αν υπάρχει κάποιο πρόβλημα και τι συμβαίνει και να ενημερώσετε το Κοινοβούλιο αν θα πάρουμε κανονικά το ποσό που μένει αυτό ή αν πρέπει να προχωρήσετε άμεσα αυτές τις δύο μέρες στη ρύθμιση αυτών των ζητημάτων, τα οποία μερικά από αυτά είναι ακριβώς αντίθετα με ό,τι λέγατε.

Τέλος, για να κλείσω, σχετικά με το ΙΓΜΕ, σας είπαμε εμείς πριν από λίγο και ο Βουλευτής μας την υπεύθυνη στάση την οποία θα κρατήσουμε. Όμως, κύριε Υπουργέ, πρέπει να υπάρξει μια οριστική ρύθμιση. Πράγματι είναι ένα τσιρότο, όπως είπε χαρακτηριστικά η Βουλευτής της κυβερνητικής πλειοψηφίας, όχι εμείς. Όμως, γιατί δεν περιλαμβάνεται και η άρση της δέσμευσης των λογαριασμών που συνδέονται με τη μισθοδοσία του συνόλου των εργαζομένων; Απάντηση σε σχέση με την τροπολογία σας μπορείτε να μας δώσετε;

Ταυτοχρόνως, να θέσω ορισμένα ερωτήματα πολύ γρήγορα σε σχέση με την τροπολογία την οποία συζητάμε. Έχετε αξιολογήσει νομικά την αντοχή αυτής της τροπολογίας αυτόν τον χρόνο ή όταν μετά από αυτόν τον χρόνο θα κριθεί νομικά ή στέλνετε πάλι τη μπάλα στην εξέδρα σπρώχνοντας απλώς το πρόβλημα παρακάτω; Έχετε τη διάθεση να δημιουργήσετε ένα λειτουργικό ΙΓΜΕ όπως διαθέτουν και άλλες εκατόν ενενήντα οκτώ χώρες, χρήσιμο και αποτελεσματικό;

Τα δώδεκα και πλέον εκατομμύρια ευρωπαϊκά προγράμματα που κι εσείς είπατε ότι έχουν σχεδιαστεί για το νέο ΕΣΠΑ και είναι σε πορεία τελικών εγκρίσεων, πώς θα υλοποιηθούν με παράταση ενός μόνο έτους, η οποία δίνεται σήμερα, και πετώντας ουσιαστικά, όπως σας είπα, τη μπάλα στην εξέδρα; Μπορεί το Υπουργείο να πάρει συγκεκριμένη πρωτοβουλία για μια συνεννόηση με τους δικηγόρους των συνταξιούχων, ώστε να εξευρεθεί μια συμβιβαστική λύση;

Και αν το έχει επιχειρήσει, μπορείτε να μας ενημερώσετε ή να το επαναλάβετε από μια καλύτερη βάση;

Τέλος, πώς σκέφτεστε να αντιμετωπίσετε τελικά τις διεκδικήσεις που συσσωρεύονται διαρκώς και αυξάνουν την οικονομική απαίτηση από το δημόσιο, που όμως ουσιαστικά ακυρώνουν και τη λειτουργία του ΙΓΜΕ;

Από μόνη της η τροπολογία, την οποία εμείς θα την ψηφίσουμε, όπως σας είπαμε, δεν φαίνεται να δίνει οριστική λύση. Γι’ αυτό σας ζητούμε συγκεκριμένες δεσμεύσεις και απαντήσεις στα ερωτήματα, τα οποία θέτουμε.

Παρακαλώ απαντήστε, γιατί αφορά το ελληνικό Κοινοβούλιο, αφορά τη χώρα, τι γίνεται στο θέμα της διαπραγμάτευσης. Η κατάσταση έχει φτάσει στο απροχώρητο και ακόμα και σήμερα μιλάμε για τέτοια προαπαιτούμενα, τα οποία δεν μπορεί να τα αντέξει ο ελληνικός λαός.

Σας ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Σταθάκη, έχετε τον λόγο.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Απόψε έμαθα ότι οι μήνες που βάζουμε στην τροπολογία προαναγγέλλουν εκλογές και εντυπωσιάστηκα. Εγώ θεωρούσα ότι η Νέα Δημοκρατία έχει αποποιηθεί πλέον το αίτημα των εκλογών και ότι έχει συμφιλιωθεί με την πραγματικότητα. Σήμερα διαπίστωσα ότι θα έπρεπε να βάλω είκοσι επτά μήνες στο νούμερο στην τροπολογία για να είναι σίγουροι ότι θα γίνουν οι εκλογές στην προβλεπόμενη ημερομηνία στο τέλος της θητείας. Προφανώς, όμως, δεν ήταν αυτή η μέριμνα της τροπολογίας, ούτε ήταν η μέριμνα της τροπολογίας γενικώς να δούμε και αν σε δώδεκα μήνες ποιος ξέρει κ.ο.κ..

Δεύτερον, όσον αφορά την αξιολόγηση, νομίζω ότι τα ερωτήματά σας απευθύνονται ευθέως στον κ. Τσακαλώτο. Σας διαβεβαιώ, όμως, χωρίς να προτρέξω σε τίποτα, ότι οι εκκρεμότητες θα κλείσουν, όπως έχουν κλείσει και πολλές άλλες, οπότε δεν υπάρχει λόγος ανησυχίας.

Τώρα για την τοποθέτησή μας σε κάθε μια από αυτές ή άλλες, νομίζω ότι η συμφωνία είναι ενιαία, την γνωρίζετε, δεν έχει αποκρυφθεί από κανέναν τίποτα και θα βρεθούν και στα θέματα αυτά οι λύσεις οι οποίες θα είναι υπερασπίσιμες.

Έρχομαι τώρα στο θέμα του ΙΓΜΕ. Εμείς στην ερώτηση που είχε γίνει πριν από δέκα πέντε μέρες είχαμε οριοθετήσει επακριβώς τα τρία στάδια. Πρώτον, το ξεπάγωμα όλων των λογαριασμών του ΙΓΜΕ. Αυτό γίνεται με την τροπολογία σήμερα. Προβλέπει γενική αναστολή χωρίς εξαιρέσεις. Καταλαμβάνει όλες τις κατηγορίες των πιστωτών, το δημόσιο, τους εργαζόμενους, τους τρίτους. Και για λόγους ίσης μεταχείρισης και ισονομίας είναι αδύνατον να προβλέψουμε εξαίρεση από κάποιον, εκτός αν έχετε τόσο ισχυρές ανησυχίες. Υπονοήσατε ότι οι Υπουργοί πληρώνουν το ΙΓΜΕ. Δεν το πληρώνουν οι Υπουργοί το ΙΓΜΕ, το δημόσιο πληρώνει το ΙΓΜΕ.

Και δεν ξέρω καμμία περίπτωση που να σας ανησυχεί τόσο πολύ ότι υπάρχει περίπτωση να μην πληρώνονται οι μισθοί των εργαζομένων σε δημόσιο φορέα. Απορώ γιατί έχετε τόση αγωνία και να πρέπει να απαιτηθεί το δικαίωμα να λάβουν μέτρα οι εργαζόμενοι κατά του εργοδότη-δημοσίου. Έχω την εντύπωση ότι παρουσιάζετε το ΙΓΜΕ σαν να είναι ένας ιδιωτικός οργανισμός με κάποιον εργοδότη-φορέα, ο οποίος δεν ξέρω τι πράγματα εν δυνάμει μπορεί να κάνει.

Άρα, η συζήτηση αυτή και η παρατήρηση αυτή είναι εκτός τόπου και χρόνου, δεν έχει κανένα περιεχόμενο. Δεν εγείρεται θέμα να μην πληρωθούν, άρα να χρειαστεί να κάνουν ασφαλιστικά μέτρα κατά του δημοσίου για να πληρωθούν. Είναι υπερβολές και άνευ περιεχομένου.

Δεύτερον, το αίτημα να εξαιρεθούν για να υπάρξει άρση της ισότητας όλων των πιστωτών του δημοσίου, των εργαζομένων και των τρίτων εγείρει νομικά θέματα τα οποία όλοι καταλαβαίνουν ότι δεν ισχύουν.

Τρίτο θέμα, η τροπολογία είναι το σημείο ένα. Αυτό μας επιτρέπει από αύριο να ορίσουμε τη νέα διοίκηση. Αύριο θα διοριστεί η νέα διοίκηση, όχι σε κάποια άλλη χρονική στιγμή. Αίρονται οι περιορισμοί, άρα μπορεί να πάει η νέα διοίκηση. Η νέα διοίκηση είναι έτοιμη. Οπότε θα ξεκινήσουμε αμέσως με το δεύτερο βήμα, όπως είχαμε πει στη συζήτηση στη Βουλή.

Και το τρίτο θέμα -δεν ταυτίζονται χρονικά, ποτέ δεν υπονόησα ότι ταυτίζονται χρονικά- είναι ο νέος χαρακτήρας, ο νέος νόμος, ο νέος κανονισμός κάτω από τον οποίο θα λειτουργήσει το ΙΓΜΕ.

Αυτό θα είναι μια νομοθετική πρωτοβουλία, οριστική και αμετάκλητη, που θα προσπαθεί να επιλύσει και το πρόβλημα που επίμονα επιζητά να λυθεί, τουλάχιστον η πλευρά της Δημοκρατικής Συμπαράταξης, το πρόβλημα των 50 εκατομμυρίων ευρώ. Δεν μιλάμε για ένα, δύο. Επαναλαμβάνω: Το πρόβλημα των 50 εκατομμυρίων ευρώ, που θα επιβαρύνει το δημόσιο προϋπολογισμό. Επιζητάτε να λυθεί με ένα τρόπο που τον παρουσιάζετε σαν να είναι αυτόματος. Δεν υπάρχουν τέτοιες λύσεις.

Εμείς έχουμε κάνει σαφές ότι δεν πρόκειται να δώσουμε τόσα χρήματα σε μια κατάσταση η οποία έχει μεν ορισμένες δικαστικές αποφάσεις. Θα τις δούμε, θα τις σεβαστούμε σε κάθε βαθμό. Η θέση, όμως, της Κυβέρνησής μας έχει διατυπωθεί προς όλες τις πλευρές, και στους εργαζόμενους και εδώ δημόσια: Δεν προτιθέμεθα να πληρώσει το δημόσιο έξτρα χρήματα για ένα ιδιωτικό ασφαλιστικό συμβόλαιο, του οποίου έληξε το αποθεματικό και λείπουν 50 εκατομμυρίων ευρώ. Αφορά τα τωρινά και τα μελλοντικά εφάπαξ. Και θα τα πληρώσει ο δημόσιος προϋπολογισμός!

Εγείρεται ένα σοβαρό θέμα. Δεν πρόκειται να ακολουθήσουμε εμείς μια τέτοια πρακτική. Το είπαμε. Θα βρούμε λύση, η οποία, όμως, θα υπερασπιστεί το δημόσιο συμφέρον. Να είναι σαφές προς πάσα κατεύθυνση.

Για τον φίλο, τον κ. Βαρδαλή, επιμένω να μην καταλαβαίνω γιατί ταυτίζεστε με ιδιωτικά ασφαλιστικά συμβόλαια για εργαζόμενους του δημοσίου. Αυτή η απορία θα μου μείνει.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Θα δώσω τον λόγο στην κ. Καφαντάρη, από τον ΣΥΡΙΖΑ, για δύο λεπτά και θα συνεχίσουμε εναλλάξ.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Καλησπέρα και από εμένα.

Πραγματικά θεωρώ θετικό ότι η Δημοκρατική Συμπαράταξη θα ψηφίσει υπέρ της τροπολογίας για το ΙΓΜΕ. Θα ήθελα, όμως, να πω δύο, τρία πραγματάκια.

Είπε ο κ. Κεγκέρογλου -και σωστά- ότι δεν μπορούμε να κάνουμε ότι δεν υπάρχει πρόβλημα. Επειδή εγώ βρίσκομαι σε αυτή την Αίθουσα από το 2012, το θέμα του ΙΓΜΕ είχε απασχολήσει πάρα πολλές φορές εδώ το Κοινοβούλιο. Ετοιμαζόντουσαν τροπολογίες οι οποίες δεν γινόντουσαν δεκτές και πάλι το θέμα παρέμενε.

Εγώ εκτιμώ αυτή τη στιγμή ότι η Κυβέρνηση, όπως ανέφερε και ο αρμόδιος Υπουργός, ουσιαστικά έχει να λύσει ζητήματα του παρελθόντος, τα οποία δεν είναι καινούργια. Και η κατάθεση της εν λόγω τροπολογίας είναι μια αρχή πραγματικά για να λυθεί αυτό το ζήτημα, με δεδομένη τη βούληση της Κυβέρνησης, όπως εκφράστηκε και πριν από τον κύριο Υπουργό, ότι πρέπει να υπάρχει το ΙΓΜΕ.

Όπως και όλα τα σύγχρονα ευρωπαϊκά κράτη, δεν μπορεί να μην έχουμε ένα ινστιτούτο γεωλογικών ερευνών, το οποίο, σημειωτέον, έχει εξήντα πέντε χρόνια ιστορίας. Ξεκίνησε από το ΙΕΥ, Ινστιτούτο Ερευνών Υπεδάφους, έγινε ΕΘΙΓΜΕ και κατέληξε μετά στο ΙΓΜΕ.

Θα ήθελα, όμως, πάλι να θυμίσω κάποια πράγματα, γιατί πιστεύω ότι σε αυτή τη διετία έγιναν αρκετά ζητήματα για το συγκεκριμένο θέμα.

Πρώτα απ’ όλα, με τον ν.4024/2011 και με την υπουργική απόφαση 25200/2011 πάλι -αν θυμόμαστε ποιοι ήταν τότε κυβέρνηση- ουσιαστικά το ΙΓΜΕ συγχωνεύτηκε με το ΕΚΠΑ στο ΕΚΒΑ. Από τις πρώτες κινήσεις της Κυβέρνησης από το 2015 είναι ουσιαστικά να απεξαρτηθεί το ΙΓΜΕ και πραγματικά να είναι αυτόνομο και να λειτουργεί.

Επίσης, θα ήθελα να θυμίσω την ιδιότυπη εφεδρεία στην οποία είχαν μπει επί προηγούμενης συγκυβέρνησης εκατόν τριάντα εργαζόμενοι στο ΙΓΜΕ. Το θέμα, όμως, είναι από εδώ και πέρα να πάμε ένα βήμα μπροστά.

Εκτιμώ, λοιπόν, ότι πραγματικά φαίνεται και με την κατάθεση της εν λόγω τροπολογίας, όπως είπα και αρχικά, ότι υπάρχει βούληση να λυθεί το ζήτημα, ότι ουσιαστικά το ΙΓΜΕ πρέπει να υπάρχει, να αναβαθμιστεί, να προχωρήσουν τα προγράμματα ΕΣΠΑ και στο προγραμματικό πλαίσιο, στον χρόνο 2014-220, που έχουν κατατεθεί συγκεκριμένα σχέδια και είναι πολύ σημαντικά.

Θα ήθελα να πω ότι ο μέσος όρος ηλικίας του προσωπικού του ΙΓΜΕ είναι αρκετά υψηλός. Άρα, πρέπει να τροφοδοτηθεί και με νέα άτομα και με νέους επιστήμονες.

Να πω και κάτι άλλο, το οποίο ίσως εκφεύγει και κάποιοι ίσως δεν το γνωρίζουν. Δεν είναι μόνο το αξιόλογο επιστημονικό προσωπικό που έχει το ινστιτούτο, είναι και οι τεχνίτες, οι εργατοτεχνίτες, οι εξειδικευμένοι γεωτρυπανιστές, οι οποίοι δεν κάνουν μια γεώτρηση, όπως παραδείγματος χάριν για νερό. Υπάρχει εξειδίκευση και σε αυτόν το τομέα ακόμα. Και βέβαια, υπάρχουν και τα σοβαρά και πολύ καλά εργαστήρια τα οποία έχει. Και βεβαίως, υπάρχει και η βιβλιοθήκη, η οποία πραγματικά, όσον αφορά τη γεωλογική ιστορία της χώρας μας, το υπέδαφός μας κλπ., είναι πλήρως εξοπλισμένη κι έχει πάρα πολλά στοιχεία να δώσει παραπέρα.

Να κλείσω με το ότι στην παραγωγική ανασυγκρότηση της χώρας, σαφώς ένα ινστιτούτο γεωλογικών και μεταλλευτικών ερευνών μπορεί να παίξει πάρα πολύ σημαντικό ρόλο. Η Κυβέρνηση έκανε το βήμα. Γιατί, το ξαναλέω, οι προηγούμενες κυβερνήσεις που λένε «δεν προχωράτε», «θέλετε να μεταφέρετε τη λύση στο μέλλον» κλπ., ενώ υπήρχαν και οι αγώνες των εργαζομένων, υπήρχαν και κινητοποιήσεις και παρεμβάσεις από εμάς που ήμασταν αντιπολίτευση τότε, δεν έκαναν κάτι.

Η Κυβέρνηση αυτή τόλμησε κι έφερε την πρώτη τροπολογία και πιστεύω ότι θα προχωρήσει σε εύλογο χρονικό διάστημα για την ανασύσταση του ΙΓΜΕ σε σύγχρονες συνθήκες, γιατί είναι, όπως είπαμε και νομίζω όλοι το παραδεχθήκαμε σε αυτή την Αίθουσα, ένα πολύ σημαντικό εργαλείο.

Ευχαριστώ, κυρία Πρόεδρε, και για τον χρόνο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Ξυδάκης.

**ΝΙΚΟΛΑΟΣ ΞΥΔΑΚΗΣ:** Ευχαριστώ, κυρία Πρόεδρε.

Σε ό,τι αφορά τις τροπολογίες, νομίζω ότι για την Πλοηγική Υπηρεσία συμφώνησαν όλοι, εκτός από τον συνάδελφο του Κομμουνιστικού Κόμματος, ο οποίος είπε ότι δεν εξασφαλίζεται ο δημόσιος χαρακτήρας, αν κατάλαβα καλά.

**ΑΘΑΝΑΣΙΟΣ ΒΑΡΔΑΛΗΣ:** Για ποιο ζήτημα;

**ΝΙΚΟΛΑΟΣ ΞΥΔΑΚΗΣ:** Για την Πλοηγική Υπηρεσία.

**ΑΘΑΝΑΣΙΟΣ ΒΑΡΔΑΛΗΣ:** Μάλλον δεν καταλάβατε. Ζητούμε τη δέσμευση της Κυβέρνησης.

**ΝΙΚΟΛΑΟΣ ΞΥΔΑΚΗΣ:** Μα, δεν υπάρχει περισσότερη δέσμευση. Θα σας απαντήσει ο Υπουργός. Δεν μπορούμε να δεσμευόμεθα ότι το δημόσιο θα είναι πιο πολύ δημόσιο. Αυτό θέλω να σας πω. Και για το ΙΓΜΕ διατυπώθηκε το ίδιο πράγμα. Είναι δημόσιοι υπάλληλοι, αν σταματήσουν πληρώνονται οι δημόσιοι υπάλληλοι, πάει να πει ότι τελείωσε το κράτος. Σας το απάντησε ο Υπουργός. Νομίζω ότι και ο κ. Σαντορινιός θα σας πει για την Πλοηγική Υπηρεσία ότι περισσότερη εξασφάλιση δημόσιου χαρακτήρα δεν μπορεί να υπάρξει.

Σε ό,τι αφορά το ΙΓΜΕ, η κ. Τριανταφύλλου, η εισηγήτρια της κύρωσης, με μεγάλη ενάργεια και παρρησία, είπε ότι περιμένουμε μια δημιουργική συνέχεια για την πραγματική αναδιοργάνωση του Ινστιτούτου Γεωλογικών και Μεταλλευτικών Ερευνών, γιατί είναι ένα απαραίτητο εργαλείο για την εθνική οικονομία, γενικά. Περιμένουμε και γενναίες αποφάσεις και ταχύτητα από τον Υπουργό, τον κ. Σταθάκη, ο οποίος είπε ότι από αύριο ξεκινάει. Κρατάμε αυτή τη δέσμευση του. Εδώ θα είμαστε στο Κοινοβούλιο, και η συμπολίτευση και η Αντιπολίτευση, να το παρακολουθήσουμε.

Από εκεί και πέρα, επειδή ακούστηκε από τον συνάδελφο κ. Κεφαλογιάννη η αγωνία ότι δεν καταργήθηκε το ΙΓΜΕ και συγχωνεύθηκε, έχω να πω ότι στην διάρκεια της μνημονιακής υπαγωγής και των τεραστίων πιέσεων, πράγματι, που εδέχθη η χώρα μας από τους δανειστές, επί των προηγουμένων κυβερνήσεων –είναι μια παρατήρηση, δεν ασκώ κριτική μόνο- έγιναν τόσες συγχωνεύσεις και καταργήσεις που αποδιοργανώθηκαν κρίσιμοι τομείς του δημόσιου βίου.

Αποστελεχώθηκαν οι υπηρεσίες επιθεωρητών, όπως των επιθεωρητών περιβάλλοντος, που είναι το πιο κρίσιμο εργαλείο ενός μικρούς, ευέλικτου, δημοκρατικού, λειτουργικού κράτους. Υπάρχουν ελάχιστοι επιθεωρητές για να επιθεωρήσουν αν γίνονται ορθώς και σύμφωνα με την κείμενη νομοθεσία οι λειτουργίες των επιχειρήσεων, των καταστημάτων κι ένα σωρό τομείς.

Καταργήθηκε εν μια νυκτί ο ΟΤΕΚ, ο Οργανισμός Τουριστικής Εκπαίδευσης, και αποδιοργανώθηκε η τουριστική εκπαίδευση και προσπαθούμε να μαζέψουμε ένα πράγμα. Δηλαδή, σε έναν από τους πυλώνες της ελληνικής οικονομίας με μία πράξη διαλύθηκε η εκπαίδευση στελεχών.

Έτσι καταργήθηκε και το ΙΓΜΕ, τη στιγμή που πρέπει να αναδιοργανώσουμε τη ματιά μας πάνω στον ορυκτό πλούτο, στην προσφορότερη εκμετάλλευσή του, τη στιγμή που έχουμε μπροστά μας την επόμενη δεκαετία εκμετάλλευση και εξόρυξη υδρογονανθράκων στα πελάγη. Καταργείται το κρίσιμο επιστημονικό όργανο, το οποίο επί δεκαετίες φτιάχνει όλον τον γεωλογικό χάρτη και τον χάρτη του ορυκτού πλούτου και συσσωρεύει τεχνογνωσία.

Να μην θυμίσω πώς απονομοθέτησε η συγκυβέρνηση Σαμαρά-Βενιζέλου τη νομοθεσία για την αξιολόγηση των δημοσίων υπαλλήλων, που είχε θεσμοθετηθεί από τον Ραγκούση, και την επαναφέραμε εμείς ξανά από την αρχή ορθολογική, λειτουργική στη σειρά της.

Ακόμα με τους μη αξιολογημένους γενικούς διευθυντές στο δημόσιο δουλεύει η ελληνική διοίκηση και μιλάτε για κομματικό κράτος. Τον απόλυτο ευτελισμό της ελληνικής διοίκησης επιφέρατε και ήταν Υπουργός Διοικητικής Μεταρρύθμισης ο σημερινός Αρχηγός της Αξιωματικής Αντιπολίτευσης. Να τα θυμόμαστε, λοιπόν, αυτά.

Δεν αρνούμαι ότι υπήρχαν δυσκολίες σε όλη αυτήν την κρίσιμη επταετία και θα έχουμε δυσκολίες και τα επόμενα χρόνια, αλλά όταν συζητάμε, να συζητάμε πάνω στα δεδομένα, στα πεπραγμένα και στο τι έχει συμβεί.

Θα περιμένω και τις εξηγήσεις του κ. Σαντορινιού, να διαβεβαιώσει τον συνάδελφο του ΚΚΕ ότι δεν διαλύεται ο δημόσιος χαρακτήρας του δημοσίου.

Από εκεί και πέρα, νομίζω ότι και η συμμετοχή κάποιων συναδέλφων της Αντιπολίτευσης και στην τροπολογία του ΙΓΜΕ και στην Πλοηγική Υπηρεσία δείχνει μια ωριμότητα και μια συμφωνία στα απαραίτητα minimum.

Σας ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστώ.

**ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής):** Κυρία Πρόεδρε, ζητώ τον λόγο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Σαντορινιέ, έχετε τον λόγο για δύο λεπτά.

**ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής):** Κυρία Πρόεδρε, λίγο χρόνο παραπάνω ζητώ. Δεν εξάντλησα τον χρόνο πριν.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Κυρία Πρόεδρε, δευτερολογίες θα επιτρέψετε;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Όχι δευτερολογίες.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Θέλω να πω μια κουβέντα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εσείς, κύριε Κατσίκη, μιλήσατε, ήσασταν αγορητής, τελειώσατε.

Κύριοι, δεν τελειώσαμε. Είναι πολλοί ακόμα. Περιμένετε, μην βιάζεστε. Θέλει ο Υπουργός να κάνει παρέμβαση.

**ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής):** Μπορώ να μιλήσω στο τέλος της διαδικασίας, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εντάξει, στο τέλος.

Τον λόγο έχει ο κ. Καρράς.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Μόνο για την τροπολογία για την παράταση του Έκτακτου Μηχανισμού Ρευστότητας των τραπεζών θα ήθελα να μιλήσω, κυρία Πρόεδρε, και θα πω για ποιον λόγο.

Στον μηχανισμό αυτόν εντάχθηκε η Ελλάδα στις αρχές του 2011, ούτως ώστε να καλύψει άμεσες κεφαλαιακές ανάγκες των τραπεζών. Από έκτακτος μηχανισμός παροχής ρευστότητας έχει γίνει μόνιμο καθεστώς. Για ποιον λόγο το λέω αυτό; Ήδη βρισκόμαστε στον έβδομο χρόνο και βαδίζουμε με τις παρατάσεις και για τον όγδοο και ενδεχόμενα για τον ένατο, αν λάβουμε υπ’ όψιν ότι φτάνουμε το 2019.

Έκτακτος μηχανισμός που ξεκίνησε από 15 δισεκατομμύρια ευρώ, που ήταν οι εγγυήσεις που έδωσε το ελληνικό δημόσιο, και σήμερα σταδιακά έχουμε φτάσει στα 90 δισεκατομμύρια ευρώ εγγυήσεων. Βεβαίως, αυτές οι εγγυήσεις δεν αντικρύζουν 90 δισεκατομμύρια οφειλές των τραπεζών, αντικρύζουν περίπου 44 δισεκατομμύρια.

Τα ερωτήματα, όμως, που τίθενται είναι τα εξής: Τα μέτρα αυτά έστω και παροχής προσωρινής ρευστότητας στις τράπεζες είναι τελικά αναπτυξιακά ή αφήνουμε τις τράπεζες να σέρνονται, δεδομένου ότι έχουμε και capital controls;

Θα δώσω δύο παραδείγματα: Η διατήρηση του Έκτακτου Μηχανισμού Ρευστότητας ευνοεί την διατήρηση σε εκκρεμότητα του ζητήματος της ρύθμισης των κόκκινων δανείων, είτε επιχειρηματικών είτε οικογενειακών. Και επιπλέον δημιουργεί και τις προϋποθέσεις στις τράπεζες να κερδίζουν χρόνο, προσθέτοντας τόκους, προσθέτοντας προμήθειες και τόκους υπερημερίας στις οφειλές της ελληνικής οικονομίας, διότι έχουν το «μαξιλάρι» να λαμβάνουν σε έκτακτες ανάγκες βοήθεια από την Ευρωπαϊκή Κεντρική Τράπεζα.

Ένα δεύτερο ζήτημα που τίθεται είναι το εξής: Έχει σταθμίσει η Κυβέρνηση τους κινδύνους οι οποίοι υπάρχουν με τη διατήρηση σε εκκρεμότητα του έκτακτου μηχανισμού; Θέλω να θυμίσω τούτο, ότι παρέχουμε τις εγγυήσεις προς την Τράπεζα της Ελλάδος, οι οποίες αυτή τη στιγμή δεν περιλαμβάνονται στο δημόσιο χρέος. Την ώρα όμως που ενδεχόμενα –και το απεύχομαι- θα κληθεί η Τράπεζα της Ελλάδος να καταβάλει αυτές τις εγγυήσεις που έχει παράσχει το δημόσιο, μεταφέρεται στο δημόσιο χρέος το ποσό το οποίο θα προκύψει, αυτή η οφειλή.

Τρίτον, αν θέλετε, οι τράπεζες έχουν ανακεφαλαιοποιηθεί τρεις φορές –επιτυχώς ή ατυχώς, δεν έχει σημασία- με χρήματα των φορολογουμένων. Δεν κεφαλαιοποιήθηκαν με χρήματα μετόχων ή ομολογιούχων, αλλά με χρήματα των φορολογουμένων. Τους παράσχαμε και το προνόμιο του αναβαλλόμενου φόρου, να συμψηφίζεται ο φόρος εισοδήματος στις επόμενες χρήσεις επί μελλοντικών κερδών. Όλα αυτά τα μέτρα, λοιπόν, διατηρούν ένα τραπεζικό σύστημα το οποίο δεν μπορεί να αποδώσει, διατηρούν ένα τραπεζικό σύστημα σε ομηρία θα έλεγα, αντί να επιβάλει η Κυβέρνηση τη λύση των κόκκινων δανείων.

Και γιατί επιμένω σε αυτό, κυρία Πρόεδρε; Διότι αν λυθούν τα κόκκινα δάνεια, για τον εξωδικαστικό μηχανισμό περιμένω να ακούσω τι θα πετύχει. Θα το δούμε στη διαδρομή, γιατί έχει κι ένα ελάττωμα. Ποιο είναι το ελάττωμά του; Ότι ο μεγάλος πιστωτής κάθε επιχείρησης που πρέπει να ψηφίσει είναι η τράπεζα. Εκεί θα εξαρτηθεί πια η επιτυχία του συμβιβασμού, του μηχανισμού ή όχι από τις ψήφους των τραπεζών και όχι από τη συναίνεση των υπόλοιπων πιστωτών. Αυτά μετά.

Τώρα, εάν δεν αντιμετωπίσουμε αυτό το ζήτημα, θα σέρνεται η οικονομία της χώρας για τα επόμενα χρόνια στον ίδιο παρονομαστή. Η λύση, λοιπόν, την οποία φρονώ ότι πρέπει να δώσουμε, είναι να ξεκαθαρίσουν τα χαρτοφυλάκια των τραπεζών, να ελευθερωθούν κεφάλαια τα οποία κρατούνται για την αναγκαία επάρκεια την οποία επιβάλλει η Ευρωπαϊκή Κεντρική Τράπεζα με τα stress tests, ούτως ώστε τα κεφάλαια αυτά να διοχετευθούν στην αγορά, να διοχετευθούν στην οικονομία, να προκύψουν κέρδη και να πληρωθούν οι εγγυήσεις. Και δεν θεωρώ σοβαρό το επιχείρημα της αιτιολογικής έκθεσης ότι παίρνει προμήθεια το δημόσιο, διότι η προμήθεια αυτή τελικά δεν καταβάλλεται, όπως δεν κατεβλήθη ποτέ καμμία προμήθεια από όλες αυτές τις οποίες εγγράφουμε. Επομένως, ζητώ από την Κυβέρνηση να επιταχύνει την επίλυση του ζητήματος του προσωρινού μηχανισμού, του έκτακτου μηχανισμού, διότι έτσι δίνουμε επιχειρήματα στην καθυστέρηση της ανάπτυξης της χώρας.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε κι εμείς.

Τον λόγο έχει ο κ. Παππάς από τη Χρυσή Αυγή για πέντε λεπτά.

**ΧΡΗΣΤΟΣ ΠΑΠΠΑΣ:** Κυρία Πρόεδρε, μία διαπίστωση: Η συζήτηση σήμερα γίνεται σε μία Ολομέλεια δεκαέξι Βουλευτών. Και όχι μόνο αυτό, αλλά εισάγονται και πολύ σπουδαίες τροπολογίες, κατά παράβαση του Κανονισμού, σε μία κύρωση. Θα μιλήσω επ’ ολίγον για τη «φιλιππινέζικη» –ας την πούμε έτσι χαριτολογώντας- τροπολογία, γιατί εισάγεται σε μία κύρωση για τις Φιλιππίνες. Ίσως και να είναι συμβολικό αυτό, διότι καταδεικνύει πόσο πιστή υπηρέτης είναι η Κυβέρνηση απέναντι στους πιστωτές, στους δανειστές.

Ο σοφός λαός έχει έναν νεολογισμό στη νέα ελληνική, δηλαδή μία λέξη η οποία χαρακτηρίζει τους υπηρέτες ή τις υπηρέτριες. Λέει «η φιλιππινέζα». Ίσως, λοιπόν, να είναι και συμβολικό ότι εσείς εισάγετε μία τροπολογία για την παράταση δύο επιπλέον ετών στις εγγυήσεις του ελληνικού δημοσίου προς την Τράπεζα της Ελλάδος, προκειμένου αυτή να συνεχίσει να προσφέρει ρευστότητα μαζί με τον Μηχανισμό της Ρευστότητας σε τράπεζες που εδρεύουν στη χώρα μας.

Ακόμα, λοιπόν, μια μνημονιακή δέσμευση, τη στιγμή που το ευρώ κινείται σε έντονη ανατιμική τροχιά; Η Κυβέρνηση προσφέρει τα πάντα για τις τράπεζες και όχι μόνο για τις τράπεζες, αλλά για τις τράπεζες και τα αφεντικά τους, τράπεζες, οι οποίες και τώρα, αλλά θα φανεί κυρίως τον Σεπτέμβριο, θα χιμήξουν ως γύπες στην μικροπεριουσία των Ελλήνων, στην πρώτη κατοικία των Ελλήνων, τράπεζες οι οποίες έχουν στηριχθεί με τα χρήματα του ελληνικού λαού. από τις περίφημες τρεις ανακεφαλαιοποιήσεις, και οι οποίες στρέφονται με συναίνεση ή και με παρότρυνση της Κυβέρνησης εναντίον του λαού.

Στηρίζετε, λοιπόν, τις τράπεζες, αλλά δεν στηρίζετε τον ελληνικό λαό κι αυτό εμείς, οι Έλληνες εθνικιστές, το θεωρούμε ντροπή. Αυτό σε ό,τι αφορά τη «σπουδαία» τροπολογία.

Θα αναφερθώ για λίγο, όπως έκανε και ο εισηγητής της Αντιπολίτευσης, σε αυτά που έγιναν χθες στην Αίθουσα αυτή, δηλαδή στις χθεσινές κοκορομαχίες των δυο πολιτικών Αρχηγών, τις κοκορομαχίες μεταξύ ΣΥΡΙΖΑ και Νέας Δημοκρατίας. Η κοκορομαχία, που έγινε χθες εδώ κατέδειξε σε ολόκληρο τον ελληνικό λαό πως η μοναδική διαφορά αυτών των δυο παρατάξεων, δηλαδή της Αριστεράς-Κεντροαριστεράς -πείτε την όπως θέλετε- και της «Δεξιάς» ή «Κεντροδεξιάς» έγινε όχι για την απαλλαγή της πατρίδας μας και του ελληνικού λαού από τον βρόχο των μνημονίων, αλλά για να αποδείξει ο κάθε πολιτικός Αρχηγός, δηλαδή ο κ. Τσίπρας και ο κ. Μητσοτάκης, πόσο καλύτερος διαχειριστής είναι ή θα είναι στις απαιτήσεις και στις εντολές των πιστωτών τοκογλύφων.

Η συζήτηση επεκτάθηκε και σε άλλα ζητήματα. Κυρίως επεκτάθηκε κατά τις δευτερολογίες των πολιτικών Αρχηγών, έγινε ένας διαγκωνισμός μεταξύ των πολιτικών Αρχηγών, στο ποιος θα δείξει το μεγαλύτερο αντιεθνικιστικό και αντιχρυσαυγίτικο μένος.

Εγώ χαίρομαι πολύ γι’ αυτό, διότι όσο πιο πολύ ταυτίζεστε, οι δυο παρατάξεις εναντίον των εθνικιστών, τόσο πιο πολύ δυναμώνετε τη Χρυσή Αυγή και τη λαϊκή στήριξη που έχει η Χρυσή Αυγή.

Είδαμε χθες την Κεντροδεξιά των Μητσοτάκηδων να σέρνεται κυριολεκτικά σαν υπάκουο σκυλάκι στα κελεύσματα της εθνομηδενιστικής και αντιεθνικιστικής Αριστεράς. Χθες εδώ οι κατίνες του μνημονίου, Τσίπρας και Μητσοτάκης, έβγαλαν και απόφαση κατά της Χρυσής Αυγής, δείχνοντας έτσι και τον σεβασμό τους προς την ελληνική δικαιοσύνη, όταν υπάρχει σε εξέλιξη μια δίκη.

Και καλά, την Νέα Δημοκρατία τη ξέρουμε, με τα παραδικαστικά της κυκλώματα, με τον Αθανασίου, με τον Δένδια, με τον Σαμαρά, με όλους αυτούς, με τον Ντογιάκο. Την Αριστερά, όλους αυτούς, που σήμερα είναι Υπουργοί και κάποτε ήσαν φοιτητές γενειοφόροι με τα αμπέχονα, που τραγουδούσαν στα κουτούκια και στις ταβέρνες «της δικαιοσύνης ήλιε νοητέ», τι κάνουν τώρα; Τι τραγουδούν τώρα; Σαμπάνια, χαβιάρι και Βελουχιώτη Άρη; Γιατί αυτό γίνεται.

Θέλω, ευκαιρίας δοθείσης, κυρία Πρόεδρε, ακόμη ένα λεπτό για να στηλιτεύσω σήμερα κάποια ζητήματα, μια που έχουμε εδώ και εκπροσώπους κυβερνητικούς του Υπουργείου Εξωτερικών. Βεβαίως, οι κύριοι ασχολούνται με άλλα ζητήματα, την εξωτερική πολιτική και τις συνομιλίες τις έχει ο κ. Κοτζιάς.

Θέλω να στηλιτεύσω τη στάση του κ. Κοτζιά σήμερα κατά τις συνομιλίες, που είχε με τον Υπουργό Εξωτερικών της Τουρκίας, τον Μεβλούτ Τσαβούσογλου. Ο κ. Κοτζιάς τον ρώτησε για ποιον λόγο επιμένει ο Τσαβούσογλου και η Τουρκία στα επεμβατικά σχέδια, στα δικαιώματα, που έχουν στην Κύπρο, και είπε ο Τσαβούσογλου «γιατί, αν χρειαστεί, θα τα χρησιμοποιήσουμε». Δηλαδή, προανήγγειλε ότι ο Αττίλας επικρέμαται πάνω από την Κύπρο μας.

Ο κ. Κοτζιάς, αντί εκείνη τη στιγμή να αποχωρήσει από τις συνομιλίες, αντί εκείνη τη στιγμή να καταγγείλει την τουρκική στάση, ανέχθηκε αυτή την προκλητικότητα και την προσβολή, την ομολογία, δηλαδή, των προθέσεων των Τούρκων ενώπιόν του. Με απλά λόγια, ο κ. Κοτζιάς κάλυψε απόλυτα τις πολεμικές απειλές του Τσαβούσογλου και έσκυψε το κεφάλι μπροστά σ’ αυτή την πρόκληση.

Να είστε βέβαιοι, κύριοι και κυρία, ότι υπάρχουν Έλληνες που δεν σκύβουν το κεφάλι, υπάρχουν Έλληνες που αντιστέκονται, υπάρχουν Έλληνες που προσδοκούν τη χρυσή αυγή του ελληνισμού, που θα σημάνει αυτή η αυγή μέρες λευτεριάς και μέρες προόδου.

Κλείνω, κυρία Πρόεδρε, με το χθεσινό περιστατικό, το οποίο θεωρώ πολύ χαρακτηριστικό της θέσεως της Κυβερνήσεως στην παρούσα περίσταση και όχι μόνο. Κλείνω με το θέαμα που είδαμε χθες του Υφυπουργού, του κ. Χουλιαράκη, ο οποίος πάνω στο Βήμα της Βουλής σκότωσε μια μύγα, δείχνοντας ακριβώς τι κάνει μια μνημονιακή κυβέρνηση. Μέσα στη ραστώνη του καλοκαιριού σκοτώνει μύγες. Όλα είναι στον αυτόματο πιλότο, όλα αποφασίζονται από το εξωτερικό. Η Κυβέρνηση είναι μια κυβέρνηση μνημονιακών ανδρεικέλων, η οποία μόνο διαχειρίζεται την επικοινωνιακή και εσωτερική πολιτική. Τίποτα άλλο!

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΔΗΜΗΤΡΙΟΣ ΚΡΕΜΑΣΤΙΝΟΣ**)

Έχετε αφεντικά. Βρίσκονται εξωχώρια. Εμείς που δεν έχουμε αφεντικά δεν έχουμε συμφέροντα ούτε εσωχώρια ούτε εξωχώρια και θα μιλάμε πάντοτε με τη φωνή της αλήθειας, διότι δεν έχουμε να δώσουμε λόγο πουθενά, παρά μόνο στον ελληνικό λαό που μας έταξε να είμαστε εδώ και να αγωνιζόμαστε.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Σας ευχαριστώ, κύριε Παππά.

Έχει ζητήσει κανένας Υπουργός τον λόγο;

**ΙΩΑΝΝΗΣ ΑΜΑΝΑΤΙΔΗΣ (Υφυπουργός Εξωτερικών):** Έχω ζητήσει τον λόγο για να μιλήσω για τις τροπολογίες, όπως και η κ. Παπανάτσιου και ο κ. Σαντορινιός.

**ΠΡΟΕΔΡΕΥΩΝ (Δημήτριος Κρεμαστινός):** Η κ. Παπανάτσιου, ο κ. Σαντορινιός και ο κ. Αμανατίδης έχουν ζητήσει τον λόγο.

Θέλετε να μιλήσετε τώρα; Να αρχίσουμε από την κ. Παπανάτσιου;

**ΙΩΑΝΝΗΣ ΑΜΑΝΑΤΙΔΗΣ (Υφυπουργός Εξωτερικών):** Να ολοκληρώσουμε τη διαδικασία, να μιλήσουν οι εισηγητές.

**ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής):** Να μιλήσουν οι εισηγητές. Τρεις είναι ακόμα να μιλήσουν.

**ΠΡΟΕΔΡΕΥΩΝ (Δημήτριος Κρεμαστινός):** Ο κ. Κατσίκης έχει τον λόγο.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Κύριε Πρόεδρε, δεν θα έπαιρνα τον λόγο, εάν δεν ήμουν υποχρεωμένος να αποκαταστήσω την αλήθεια, την οποία βαναύσως, κατά την άποψή μου, διαστρέβλωσε και κακοποίησε τόσο ο συνάδελφος της Νέας Δημοκρατίας όσο και ο συνάδελφος της Δημοκρατικής Συμπαράταξης.

Ο μεν πρώτος ξεκίνησε να λέει ότι κινδυνεύουμε να καταστούμε γραφικοί, διότι σ’ αυτό το νομοσχέδιο εισάγουμε άσχετες με αυτό τροπολογίες και παραβαίνουμε τον Κανονισμό της Βουλής. Εν τούτοις, ο ίδιος έπραξε και λειτούργησε ως ο δάσκαλος, που δίδασκε και νόμο δεν τηρούσε, αφού, ξεφεύγοντας από το θέμα για το οποίο προοριζόταν η συνεδρίαση της Ολομέλειας, αναφέρθηκε στο πρόσωπο του Προέδρου των Ανεξαρτήτων Ελλήνων, του κ. Καμμένου, λέγοντας ότι ο ίδιος ζήτησε εξεταστική των πραγμάτων επιτροπή, την οποία ο κ. Πρωθυπουργός αρνήθηκε.

Για να αποκαταστήσω την αλήθεια, λοιπόν, θέλω να πω ότι ο κ. Καμμένος εκείνο που είπε είναι ότι «εάν έχετε άντερα» –και το επαναλαμβάνω ακριβώς έτσι όπως το είπε- «κάντε πρόταση μομφής».

Σε ό,τι αφορά στον έτερο συνάδελφο από τη Δημοκρατική Συμπαράταξη, έχω να πω ότι καμμία σύγχυση δεν επήλθε, όταν εγώ, τοποθετούμενος στην τροπολογία την οποία ανέπτυξε η κ. Παπανάτσιου, σχολίασα την αναφορά των συναδέλφων της Δημοκρατικής Συμπαράταξης για το ότι σήμερα η ποσοτική χαλάρωση δεν επέρχεται και εμποδίζεται, διότι παρατείναμε τον νόμο, ο οποίος θέτει σε ισχύ μέχρι το 2019 το νομοθέτημα του 2011 και το παρατείνει, προκειμένου η Τράπεζα της Ελλάδος να έχει τις εγγυήσεις του δημοσίου, για να αντιμετωπίσει ενδεχόμενο πιστωτικό γεγονός που μπορεί να επέλθει από τις συστημικές τράπεζες.

Είπα, λοιπόν, και επαναλαμβάνω ότι είτε το λέτε «ποσοτική χαλάρωση» είτε το λέτε «έξοδος στις αγορές» είτε το λέτε «QE», για εσάς που δηλώνετε τόσες φορές αυτά τα τρία διαφορετικά πράγματα δημόσια, δεν αποτελεί επιχείρημα να λέτε σήμερα εδώ στο Κοινοβούλιο ότι «γι’ αυτό, λοιπόν, παρατείνουμε μια διάταξη την οποία ψηφίσατε εσείς και δεν άρατε, όταν δηλώνατε και επιχαίρατε πως βγήκατε στις αγορές το ’13 ή το ’14».

Αυτά ήθελα να πω. Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Η κ. Τριανταφύλλου έχει τον λόγο για δύο λεπτά.

**ΜΑΡΙΑ ΤΡΙΑΝΤΑΦΥΛΛΟΥ:** Ευχαριστώ, κύριε Πρόεδρε.

Δύο παρατηρήσεις θα ήθελα να κάνω. Η πρώτη έχει να κάνει με την εξωτερική πολιτική. Κατά την άποψή μου, η εξωτερική πολιτική σε καμμία περίπτωση δεν μπορεί να είναι μία συλλογή ιδεολογικών τοποθετήσεων. Πρέπει να οργανώνεται πολύ προσεκτικά για την υποστήριξη μιας συγκεκριμένης κύριας προσπάθειας. Αυτή η κύρια προσπάθεια δεν μπορεί να είναι άλλη παρά η ενίσχυση των κυριαρχικών δικαιωμάτων της χώρας.

Σε σχέση με την αναφορά στην Κύπρο και όσα γράφονται στα διάφορα sites σε σχέση με τον Υπουργό Εξωτερικών, πρέπει να πω ότι, κατά την άποψή μου, αν δεν θέλουμε να προσγειωθούμε ανώμαλα στη βραχώδη επιφάνεια των ιστορικών και καινούργιων πολιτικών δεδομένων, πρέπει να γνωρίζουμε πολύ καλά τα ιστορικά δεδομένα, πρέπει να μην υποχωρούμε στα κυριαρχικά μας δικαιώματα. Σε σχέση με την Κύπρο, η Ελλάδα βρίσκεται δίπλα στην Κύπρο. Είναι αδελφή χώρα η Κύπρος.

Από εκεί και πέρα, ξαναλέω ότι δεν έχει κανένα νόημα να απαντάμε με τέτοιον τρόπο σε αυτές τις προκλήσεις. Πρέπει, όμως, να είμαστε εκεί και να απαντάμε πάντοτε με πολύ συγκεκριμένο τρόπο, όταν προκληθούν ή όταν απειληθούν τα κυριαρχικά δικαιώματα.

Το δεύτερο σε σχέση με το ΙΓΜΕ –και τελειώνω-, επειδή είπα πράγματι τη λέξη «τσιρότο» και δεν το παίρνω πίσω, παρ’ όλο που στηρίζω και στηρίζουμε ως ΣΥΡΙΖΑ την τροπολογία, η οποία είναι όντως τσιρότο. Είπα, όμως, κι άλλα πράγματα. Είπα, ας πούμε, ότι είναι αδιανόητο αυτή η πρακτική που υπήρξε για χρόνια, δηλαδή η πρακτική να υπάρχει ένα συμβόλαιο ιδιωτικής εταιρείας και να μπαίνει μέσα στη σύνταξη. Είπα ότι όλα αυτά ήταν τρικ, τα οποία χρησιμοποιήθηκαν από παλιότερες πολιτικές ηγεσίες, για συγκεκριμένους στόχους και ακόμα και σήμερα, αν ψάξετε στο ΙΓΜΕ, κι αν ψάξουν συνάδελφοι και το γνωρίζουν καλά, υπάρχουν τέτοιες παράμετροι και σε σχέση με την υγεία. Δεν θα επεκταθώ.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, ολοκληρώστε.

**ΜΑΡΙΑ ΤΡΙΑΝΤΑΦΥΛΛΟΥ:** Άρα για να αποκατασταθεί η αλήθεια και να μην υπάρχουν παρερμηνείες, γιατί εύκολα υπάρχουν παρερμηνείες, θέλω να τονίσω ότι είναι η απαρχή μιας προσπάθειας. Εδώ πέρα πρέπει να τονίσουμε, επίσης, με σαφήνεια ότι είναι η απαρχή μιας προσπάθειας αυτής της Κυβέρνησης για την ολοκληρωμένη και σωστή λειτουργία του ΙΓΜΕ, κάτι που στα προηγούμενα χρόνια όχι απλά δεν υπήρχε, αλλά στα μνημονιακά χρόνια υποβιβάστηκε το ΙΓΜΕ από συγκεκριμένη κυβέρνηση.

Σας ευχαριστώ για την ανοχή.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Παρακαλώ, κύριε Βαρδαλή, έχετε τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κύριε Πρόεδρε, όλοι οι εισηγητές θα πάρουν τον λόγο;

**ΠΡΟΕΔΡΕΥΩΝ (Δημήτριος Κρεμαστινός):** Όχι, μόνο αυτοί που ζήτησαν τον λόγο. Η κ. Τριανταφύλλου ζήτησε τον λόγο.

Ορίστε, κύριε Βαρδαλή, έχετε τον λόγο.

**ΑΘΑΝΑΣΙΟΣ ΒΑΡΔΑΛΗΣ:** Ευχαριστώ, κύριε Πρόεδρε.

Αν και ο κ. Σταθάκης αποχώρησε, θα ήθελα να σχολιάσω ένα ζήτημα που έβαλε για τη θέση του Κομμουνιστικού Κόμματος της Ελλάδας, σχετικά μάλιστα με την ταύτιση ιδιωτικών συμφερόντων. Θα ήθελα να πω το εξής: Είπε ότι δεν κατανοεί αυτήν την ταύτιση του Κομμουνιστικού Κόμματος Ελλάδας με ιδιωτικά συμφέροντα. Κατ’ αρχάς, ούτε υπήρξε, ούτε υπάρχει ούτε πρόκειται να υπάρξει τέτοιου είδους ταύτιση, παρά μόνο στη λογική του κυρίου Υπουργού. Εμείς ταυτιζόμαστε και θα ταυτιζόμαστε πάντα με τα συμφέροντα των εργαζόμενων και των πλατιών λαϊκών στρωμάτων.

Με την ευκαιρία, όμως, που άνοιξε αυτό το ζήτημα ο κύριος Υπουργός, θα ήθελα επί της ουσίας του ζητήματος να πω δυο κουβέντες. Τι γινόταν τότε; Το αστικό κράτος, αντί να δίνει αυξήσεις στους εργαζόμενους, τους προέτρεπε, όπως κάνει και τώρα, να πάνε στην ιδιωτική ασφάλιση, σε ιδιωτικές εταιρείες. Οι εργαζόμενοι πρέπει να βγάλουν συμπεράσματα και από αυτήν την εμπειρία. Οι ιδιωτικές ασφαλιστικές εταιρείες έβαλαν λουκέτο –βλέπεις, η ιδιωτική πρωτοβουλία- και οι εργαζόμενοι, παρά του ότι πλήρωναν ασφαλιστικές εισφορές, μένουν ξεκρέμαστοι και τώρα οι κυβερνώντες νίπτουν τας χείρας τους.

Δηλαδή, γιατί για τις τράπεζες, για παράδειγμα, δεν λέτε «δεν μπορούμε με βάση τις δημοσιονομικές συνθήκες της χώρας»; Για τους εργαζόμενους, όμως, δεν μπορείτε. Αυτή είναι η ουσία του ζητήματος.

Τέλος -μάλλον δεν έγινα κατανοητός από τον συνάδελφο του ΣΥΡΙΖΑ-, εμείς παρά τις όποιες επισημάνσεις κάναμε, την τροπολογία για την πλοηγική υπηρεσία, όπως και για το ΙΓΜΕ, δηλώσαμε ξεκάθαρα ότι θα τις ψηφίσουμε. Το μόνο που ζητήσαμε είναι επειδή υπάρχουν ζητήματα σε σχέση με την ιδιωτικοποίηση της πλοηγικής υπηρεσίας και συγκεκριμένα συμφέροντα που την προωθούν, τη δέσμευση της Κυβέρνησης ότι αυτό δεν πρόκειται να συμβεί.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Τον λόγο έχει ο κ. Κωνσταντινόπουλος για δύο λεπτά.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κύριε Υπουργέ, πολλές φορές στη Βουλή γίνεται προσπάθεια διαστρέβλωσης της ιστορίας. Δεν θα απαντήσω για το θέμα του κ. Κοτζιά, γιατί υπάρχουν αρμόδιοι Υπουργοί να απαντήσουν. Όμως, δεν μπορούν σε καμία περίπτωση οι υμνητές της χούντας, οι οποίοι προκάλεσαν την τουρκική εισβολή στην Κύπρο να κουνούν το δάχτυλο. Επειδή σήμερα έχουμε την επιστροφή των ηρώων από την Κύπρο, που τους έστειλαν σε αποστολή αυτοκτονίας η Χούντα και αυτοί που τους υμνούν σήμερα, θέλω να ξέρουν όλοι ότι η ιστορία δεν μπορεί να παραγραφεί. Το «δεν ξεχνώ» είναι επίκαιρο όσο ποτέ για όλους μας.

Το δεύτερο είναι ότι θέλω να πω κάτι στον συνάδελφο από τους ΑΝΕΛ. Καταλαβαίνω ότι τα έχετε μπερδέψει λίγο, τα βάζετε όλα σε ένα τσουβάλι, QE, ποσοτική χαλάρωση, άνοιγμα στις αγορές, έξοδο στις αγορές κ.α.. Το κατανοώ αυτό. Δεν είναι όμως, έτσι. Πώς να το κάνουμε; Η Κυβέρνηση έχει ως στόχο την ποσοτική χαλάρωση που είναι θετική για τη χώρα, για την ανάπτυξη ώστε να μπορέσουμε να βγούμε από την κρίση. Δεν το κατάφερε. Μην προσπαθείτε τουλάχιστον να μπερδέψετε τα πράγματα, γιατί νομίζω ότι ο κόσμος καταλαβαίνει και τον υποτιμούμε με το να λέμε «έξοδο από τις αγορές», στην αρχή να λέτε ότι υπήρχε το 2014, μετά σας είπαν ότι δεν υπήρχε αυτό, να το αλλάζετε και να το αλλάζετε ξανά.

Σας παρακαλώ, κυρία Υπουργέ, δεν γίνεται σε αυτήν την χώρα να τα μπερδεύουμε. Είναι σαν να μιλάμε με αυτούς που είναι εντός φυλακής και με αυτούς που είναι εκτός φυλακής. Δεν γίνεται. Οι εντός φυλακής είναι εντός φυλακής και οι εκτός φυλακής είναι εκτός.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Σας ευχαριστώ.

Ο κ. Θεοχαρόπουλος έχει τον λόγο.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κύριε Πρόεδρε, παίρνω τον λόγο για μια τροπολογία που έχει κατατεθεί. Απλώς να πω το εξής: έχει κατατεθεί από Βουλευτές τριών κομμάτων. Από την Δημοκρατική Συμπαράταξη, από το Ποτάμι και από την Ένωση Κεντρώων. Έχει κατατεθεί επανειλημμένως, με σκοπό να σταματήσει επιτέλους το οικονομικό αδιέξοδο του Ενιαίου Δημοσιογραφικού Οργανισμού Επικουρικής Ασφάλισης και Περιθάλψεως, του ΕΔΟΕΑΠ. Δεν είναι κάτι παρεμπίπτον, είναι κάτι πάρα πολύ σοβαρό, καθώς κινδυνεύει με κατάρρευση.

Υπάρχει μία συγκεκριμένη πρόταση εδώ, δεν θα την αναλύσω. Σε κάθε περίπτωση, αν οι Υπουργοί δεν την κάνουν δεκτή, από αύριο να βρεθεί μία λύση. Η διακομματική κατάθεσή της αυτό ακριβώς θέλει να δείξει, ότι χρειάζεται συνεννόηση ένα πρόβλημα το οποίο πρέπει να επιλυθεί άμεσα.

Τώρα, όσον αφορά τα άλλα, τα είπαμε. Όσον αφορά το θέμα της ποσοτικής χαλάρωσης, του χρέους και του πρωτογενούς πλεονάσματος θα ήταν πολύ καλύτερο από την Κυβέρνηση και την κυβερνητική πλειοψηφία, αυτά τα τρία θέματα στα οποία έχουν αποτύχει να μην προσπαθούσαν να επιχειρηματολογήσουν.

**ΠΡΟΕΔΡΕΥΩΝ (Δημήτριος Κρεμαστινός):** Ο κ. Κεφαλογιάννης για ένα λεπτό.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Ευχαριστώ, κύριε Πρόεδρε.

Παίρνω τον λόγο για να απαντήσω στον κύριο συνάδελφο, τον κ. Κατσίκη. Δεν θα έπαιρνα τον λόγο, αλλά νομίζω ότι κάπου δεν είπε σωστά τα πράγματα. Κατ’ αρχάς, μίλησα ως Κοινοβουλευτικός Εκπρόσωπος και όχι ως Εισηγητής, άρα με αυτήν την ιδιότητα έχω το δικαίωμα να σχολιάσω και κάποια θέματα, τα οποία έλαβαν χώρα σε αυτήν την Αίθουσα.

Όταν αναφέρθηκα στον όρο «γραφικοί», είπα επί λέξει ότι θα καταλήξουμε γραφικοί εμείς, επειδή συνεχώς επαναλαμβάνουμε το γεγονός ότι έρχονται συνεχώς άσχετες τροπολογίες. Δεν είπα ότι είναι γραφική η Κυβέρνηση η οποία έφερε τις τροπολογίες. Και καλά όσον αφορά εμένα, δεν ήμουν προσεκτικός στο το τι έλεγα, αλλά σε ό,τι αφορά τουλάχιστον τον αρχηγό του κόμματός του θα έπρεπε να είναι πιο προσεκτικός.

Διαβάζω από τα Πρακτικά της Βουλής χθες, γιατί είπε στην ουσία ότι δεν αναφέρθηκε ο κ. Καμμένος χθες για προανακριτική επιτροπή: «Πάνος Καμμένος (Υπουργός Εθνικής Άμυνας, Πρόεδρος των Ανεξαρτήτων Ελλήνων): Αφήστε τις απειλές! Καταθέστε πρόταση μομφής ή καταθέστε αίτημα για προανακριτική. Καταθέστε το. Απειλείτε από τις εφημερίδες;» Συνεχίζει βεβαίως, ο διάλογος.

Κύριε συνάδελφε, ο Πρόεδρός σας χθες μίλησε για προανακριτική επιτροπή. Μπορείτε να πάρετε τα χθεσινά Πρακτικά της Βουλής. Στην ερώτηση βεβαίως για προανακριτική επιτροπή ο κ. Μητσοτάκης του είπε να πάμε σε εξεταστική επιτροπή. Περίμενα να είστε πιο προσεκτικός. Εγώ αναφέρθηκα συγκεκριμένα σε κάτι που είπε ο Πρόεδρός σας και σε αυτήν την απάντηση την οποία έδωσε ο Πρόεδρος της Νέας Δημοκρατίας.

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ, κύριε Κεφαλογιάννη.

Κύριε Ξυδάκη, έχετε τον λόγο για ένα λεπτό.

**ΝΙΚΟΛΑΟΣ ΞΥΔΑΚΗΣ:** Θα ήθελα να κάνω μία διευκρίνιση στην παρέμβαση που έκανε ο συνάδελφος κ. Θεοχαρόπουλος σχετικά με τον ΕΔΟΕΑΠ, το Ταμείο Επικουρικής Ασφάλισης των Δημοσιογράφων. Δεν χρειάζεται τροπολογία. Ευελπιστούμε ότι θα δοθεί μια λύση να παρακαμφθούν κάποια τυπικά εμπόδια τυπικής ισχύος μία διάταξης που έτσι και αλλιώς έχει έναν έκτακτο χαρακτήρα.

Είναι διάταξη την οποία ο ΣΥΡΙΖΑ, η συμπολίτευση την πρότεινε. Την είχε υπερψηφίσει η Δημοκρατική Συμπαράταξη, ενώ την είχε καταψηφίσει η Νέα Δημοκρατία. Δεν πρόκειται για κάτι στο οποίο έχει κάποιος άμεσο πολιτικό συμφέρον. Πρόκειται για ένα νομικό πρόσωπο δημοσίου δικαίου, ένα από τα ελάχιστα αυτοδιαχειριζόμενα ασφαλιστικά ταμεία το οποίο έχει βρεθεί σε μια δεινή θέση και είναι χρέος μας να κάνουμε κάτι μέσα στο πλαίσιο της συνταγματικής τάξης και της έννομης τάξης να το βοηθήσουμε. Αυτό όσον αφορά την πρωτοβουλία που πήραν οι συνάδελφοι. Δεν θα χρειαστεί προς το παρόν.

Νομίζω ότι θα βαδίσουμε έτσι και πολύ σύντομα θα πρέπει να είμαστε σε θέση να συμφωνήσουμε και σε αυτήν την Αίθουσα να δοθεί μια λύση με μόνιμα, σταθερά χαρακτηριστικά για να προκύψει ένας βιώσιμος ασφαλιστικός οργανισμός. Εκεί προσβλέπω στη συνδρομή και την ειλικρινή συνεργασία όλων των πολιτικών παρατάξεων και της Νέας Δημοκρατίας η οποία καταψήφισε μια διάταξη η οποία έδινε μία πολύ ατελή προσωρινή λύση σε μια αγωνία, ουσιαστικά για μία δανειακή διευκόλυνση.

Σε ό,τι ακούστηκε σχετικά με το πώς θα συζητήσουμε για την Κύπρο και τα εθνικά ζητήματα με μορφώματα τα οποία δικάζονται για εγκληματική δράση, νομίζω ότι πρέπει να το αντιπαρέλθουμε ως συνεπείς δημοκράτες πολιτικοί.

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ.

Τον λόγο έχει η Υφυπουργός κ. Παπανάτσιου για δύο λεπτά.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Κατ’ αρχάς, όσον αφορά τα κόκκινα δάνεια, τις τράπεζες κ.λπ. που αναφέρθηκαν από τους συναδέλφους σε αυτήν την Αίθουσα, υπάρχει ο νόμος Σταθάκη που αντικατέστησε τον νόμο Κατσέλη. Υπάρχει ο εξωδικαστικός συμβιβασμός. Εμείς ερχόμαστε να θεραπεύσουμε τα ζητήματα που έχουν γίνει στην ελληνική κοινωνία που δίδανε τα δάνεια ασύστολα και φτάσαμε στο σημείο που φτάσαμε ούτως ώστε οι τράπεζες να χρειάζονται τη βοήθεια που χρειάζονται. Ερχόμαστε να το θεραπεύσουμε με τους συγκεκριμένους νόμους. Πιστεύουμε ότι ο εξωδικαστικός συμβιβασμός θα πετύχει. Θα δούμε τα αποτελέσματα στο επόμενο διάστημα και θα προχωρήσουμε.

Όσον αφορά τη συγκεκριμένη τροπολογία, με απόφαση του Υπουργού Οικονομικών κατόπιν εισήγησης της Τράπεζας της Ελλάδος μπορεί από το 2013 να παρατείνεται από εκεί και πέρα το ύψος της προμήθειας και η διάρκειά της. Ξεκίνησε το 2011. Ήρθε ξανά το 2012, το 2013, το 2014 και από εκεί μετά το 2016 από εμάς. Πραγματικά ξεκίνησε από 15 δισεκατομμύρια ευρώ και έφτασε στα 90 δισεκατομμύρια ευρώ. Η λήξη της κατά την άποψή μας πρέπει να φτάσει στις 30-6-2019 που είναι και η πρόταση της Τράπεζας της Ελλάδος.

Η βασική ιδιαιτερότητα εδώ του ELA σε σχέση με τις συνήθεις εγγυήσεις του ελληνικού δημοσίου έγκειται στο ότι στην προκειμένη περίπτωση δεν υφίσταται συγκεκριμένο αίτημα χρηματοδότησης για συγκεκριμένο σκοπό και υπό δεδομένους όρους.

Η εγγύηση παρέχεται σε ανακυκλούμενες πιστώσεις διάρκειας ολίγων ημερών που παρέχει η Τράπεζα της Ελλάδας προς τα πιστωτικά ιδρύματα το ύψος και η συχνότητα των οποίων δεν μπορούν να προσδιοριστούν εκ των προτέρων καθώς εξαρτώνται από τις συνθήκες ρευστότητας που επικρατούν σε κάθε δεδομένη χρονική στιγμή στο τραπεζικό σύστημα.

Σαν αποτέλεσμα όλων αυτών και καθώς είναι απαραίτητη η ανάγκη διασφάλισης επαρκούς ρευστότητας στο εγχώριο πιστωτικό σύστημα, θεωρούμε απολύτως αναγκαία την έγκαιρη ικανοποίηση του αιτήματος της Τράπεζας της Ελλάδας για να δώσουν τη βεβαίωση σε όλους τους πολίτες που καταθέτουν τα χρήματά τους για να έχουν τη σιγουριά των πιστωτικών ιδρυμάτων που υπάρχουν στην Ελλάδα. Γι’ αυτόν τον λόγο προωθούμε τη σχετική νομοθετική ρύθμιση.

Όσον αφορά στην αγωνία της Αντιπολίτευσης για το αν θα βγούμε στις αγορές, θέλω να πω ότι δεν είναι πανάκεια η έξοδος στις αγορές. Η ανάπτυξη μπορεί να έρθει και με άλλους τρόπους. Δεν θα το βιάσουμε. Αν είναι να έρθει στο συγκεκριμένο διάστημα, θα το δούμε όλοι μας.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Τον λόγο έχει ο κ. Σαντορινιός για δύο λεπτά κι αυτός.

**ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής):** Ήθελα να απαντήσω σε μερικές ερωτήσεις αλλά να κάνω και ένα σχόλιο σε όσα ακούστηκαν νωρίτερα για την Πλοηγική Υπηρεσία.

Σε ό,τι έχει να κάνει με το νομοθετικό πλαίσιο για την Πλοηγική Υπηρεσία, κύριε Κούζηλε, ήδη έχουμε εξαγγείλει μια επιτροπή κωδικοποίησης της νομοθεσίας. Πραγματικά το γεγονός ότι λειτουργεί τόσα χρόνια με ένα βασιλικό διάταγμα είναι ένα θέμα αλλά θα γίνει η κωδικοποίηση της νομοθεσίας και νομίζω ότι θα λυθεί αυτό το ζήτημα.

Από εκεί και πέρα όμως, πρέπει να πω κάτι που ακούστηκε από την πλευρά της Δημοκρατικής Συμπαράταξης. Είπαν ότι κάνουμε ό,τι έκανε και ο κ. Βαρβιτσιώτης και τέλος πάντων, αναρωτήθηκαν τι είναι αυτό που διαφοροποιεί.

Τυπικά υπήρχε ο ν.4354/2015 για τον οποίον πρέπει να αποσαφηνίσουμε ότι ισχύει αυτή η θετική εξαίρεση για τους πλοηγούς. Ουσιαστικά, όμως, κύριε Κωνσταντινόπουλε, διορθώνουμε αυτό ακριβώς που περιέγραψε ο κ. Δανέλλης: τη διαχρονική αδιαφορία για την Πλοηγική Υπηρεσία που ήθελε να την οδηγήσει σε ιδιωτικοποίηση. Γιατί από το 2008 δεν είχε προσληφθεί κανένας πλοηγός, κύριε Βαρδαλή. Τώρα προσλάβαμε τρεις και έχουμε κάνει προκήρυξη για άλλους τέσσερις. Με αυτόν τον τρόπο θα διαφυλάξουμε τη δημόσια υπόσταση, τον δημόσιο χαρακτήρα της Πλοηγικής Υπηρεσίας. Και με ακόμα έναν τρόπο.

Είπα από την αρχή ότι έχουμε κάνει προκήρυξη για επτά πλοηγίδες και στην αγορά δέκα μηχανών για την επαναφορά πέντε πλοηγίδων που αυτή τη στιγμή βρίσκονται σε αχρηστία προκειμένου να μπορέσει η Πλοηγική Υπηρεσία να λειτουργήσει πραγματικά δημόσια και να μην υπάρχει κανένας λόγος από καμμία εταιρεία να μας ζητά να ιδιωτικοποιήσουμε αυτή τη σημαντική υπηρεσία, όπως είναι η Πλοηγική Υπηρεσία.

Επομένως όχι μόνο διαβεβαιώνουμε αλλά κάνουμε και πράξη αυτό που ζητήσατε και εσείς και εσείς. Κάνουμε πράξη τη διασφάλιση του δημόσιου χαρακτήρα της Πλοηγικής Υπηρεσίας. Δεσμευόμαστε και με τις πράξεις μας γι’ αυτό.

Ρώτησαν από την Ένωση Κεντρώων γιατί να υπάρχουν αυτές οι μισθολογικές εξαιρέσεις. Πιστέψτε με. Αυτοί οι άνθρωποι έχουν πολύ σημαντικά προσόντα, έχουν μεγάλη επικινδυνότητα στο επάγγελμά τους, έχουν πολύ μεγάλη σημασία για την ασφάλεια του λιμανιού αλλά και την ασφάλεια της ζωής στη θάλασσα και επομένως αυτές οι μισθολογικές εξαιρέσεις όχι μόνο είναι δικαιολογημένες, αλλά είναι επιβεβλημένες.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ. Ο Υφυπουργός, κ. Αμανατίδης έχει τον λόγο για δυο λεπτά.

**ΙΩΑΝΝΗΣ ΑΜΑΝΑΤΙΔΗΣ (Υφυπουργός Εξωτερικών):** Κύριε Πρόεδρε, θα ήθελα να γνωστοποιήσω στο Σώμα ότι γίνονται δεκτές οι τέσσερις υπουργικές τροπολογίες, η 1088 με ειδικό αριθμό 13, η 1089 με ειδικό αριθμό 14, η 1090 με ειδικό αριθμό 15 και η 1091 με ειδικό αριθμό 16. Δεν γίνεται αποδεκτή η βουλευτική τροπολογία στο πλαίσιο και της τοποθέτησης που έγινε. Έχει κατατεθεί με αριθμό 1092 και ειδικό αριθμό 17.

Νομίζω ότι έχουν τεθεί και ότι θα ειπωθούν αυτά και θα τεθούν υπ’ όψιν του και κυρίου Υπουργού. Κατ’ αρχάς, μου κάνει μεγάλη εντύπωση ότι κατατέθηκε σήμερα στις 17.40΄. Καταλαβαίνετε ότι με την απουσία του Υπουργού δεν μπορεί να γίνει κάτι τέτοιο, ειδικά για την κοινωνική ασφάλιση.

Ωστόσο, επιτρέψετε μου να πω ότι πολλές φορές η Αντιπολίτευση δεν θα πρέπει να τραβιέται από τα μαλλιά έτσι ώστε να γίνεται αντιπολίτευση. Για παράδειγμα, έγινε θέμα από τρεις εισηγητές και του ΠΑΣΟΚ και του Ποταμιού και της Ένωσης Κεντρώων ότι σε άσχετα νομοσχέδια έρχονται τροπολογίες.

Εσείς οι ίδιοι καταθέσατε τροπολογίες. Δηλαδή ή μην το αναφέρεται καθόλου και καταθέστε την τροπολογία ή αν το αναφέρετε και λέτε «γιατί φέρνετε τροπολογίες;» μην καταθέτετε τροπολογία. Δεν γίνονται και τα δύο μαζί. Δεν ξέρω αυτό το πράγμα υπερβαίνει τη δική μου τη λογική.

Το τελευταίο πολιτικό σχόλιο που θέλω να κάνω είναι ότι η Κυβέρνηση διαπραγματεύτηκε. Δεν ήταν καθόλου χάσιμο χρόνου. Διαπραγματεύτηκε και έφερε το καλύτερο αποτέλεσμα. Είναι το καλύτερο αποτέλεσμα το οποίο προσπαθείτε ακόμα και τώρα, δεύτερη μέρα, στον απόηχο της χθεσινής συζήτησης, να ακολουθήσετε μια πολιτική η οποία δεν αναπτύσσει επιχειρήματα και είναι κοντόφθαλμη. Είναι πολιτικές οι οποίες δεν έχουν καθόλου επιχειρήματα.

Το τρίτο που θέλω να πω είναι ότι αυτοί οι οποίοι ουσιαστικά άνοιξαν όχι κερκόπορτα, αλλά την πόρτα για την προδοσία της Κύπρου είναι οι τελευταίοι που μπορούν να μιλούν για στάσεις, ειδικά του Υπουργού Εξωτερικών του κ. Κοτζιά. Και ακόμα και σε κύρωση σύμβασης δεν κατάφεραν να μην κάνουν ρατσιστικά σχόλια για το αν κάποιος είναι από τις Φιλιππίνες ή αν είναι από κάπου αλλού.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Εξωτερικών: «Κύρωση της Συμφωνίας - Πλαίσιο Εταιρικής Σχέσης και Συνεργασίας μεταξύ της Ευρωπαϊκής Ένωσης και των κρατών-μελών της, αφενός και της Δημοκρατίας των Φιλιππίνων, αφετέρου και άλλες διατάξεις».

Ερωτάται το Σώμα: Γίνεται δεκτό το νομοσχέδιο επί της αρχής;

**ΜΑΡΙΑ ΤΡΙΑΝΤΑΦΥΛΛΟΥ:** Ναι.

**ΑΘΑΝΑΣΙΟΣ ΚΑΒΒΑΔΑΣ:** Ναι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι.

**ΝΙΚΟΛΑΟΣ ΚΟΥΖΗΛΟΣ:** Όχι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το σχέδιο νόμου του Υπουργείου Εξωτερικών: «Κύρωση της Συμφωνίας - Πλαίσιο Εταιρικής Σχέσης και Συνεργασίας μεταξύ της Ευρωπαϊκής Ένωσης και των κρατών-μελών της, αφενός και της Δημοκρατίας των Φιλιππίνων, αφετέρου και άλλες διατάξεις» έγινε δεκτό επί της αρχής κατά πλειοψηφία.

Εισερχόμαστε στην ψήφιση των άρθρων και των τροπολογιών.

Ερωτάται το Σώμα: Γίνεται δεκτό το πρώτο άρθρο ως έχει;

**ΜΑΡΙΑ ΤΡΙΑΝΤΑΦΥΛΛΟΥ:** Ναι.

**ΑΘΑΝΑΣΙΟΣ ΚΑΒΒΑΔΑΣ:** Ναι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι.

**ΝΙΚΟΛΑΟΣ ΚΟΥΖΗΛΟΣ:** Όχι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το πρώτο άρθρο έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτή η τροπολογία με γενικό αριθμό 1088 και ειδικό 13 ως έχει;

**ΜΑΡΙΑ ΤΡΙΑΝΤΑΦΥΛΛΟΥ:** Ναι.

**ΑΘΑΝΑΣΙΟΣ ΚΑΒΒΑΔΑΣ:** Ναι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι.

**ΝΙΚΟΛΑΟΣ ΚΟΥΖΗΛΟΣ:** Παρών.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς η τροπολογία με γενικό αριθμό 1088 και ειδικό 13 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 1089 και ειδικό 14 ως έχει;

**ΜΑΡΙΑ ΤΡΙΑΝΤΑΦΥΛΛΟΥ:** Ναι.

**ΑΘΑΝΑΣΙΟΣ ΚΑΒΒΑΔΑΣ:** Ναι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι.

**ΝΙΚΟΛΑΟΣ ΚΟΥΖΗΛΟΣ:** Όχι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς η τροπολογία με γενικό αριθμό 1089 και ειδικό 14 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Εισερχόμαστε στην ψήφιση της τροπολογίας με γενικό αριθμό 1090 και ειδικό 15 ως έχει.

**ΑΘΑΝΑΣΙΟΣ ΚΑΒΒΑΔΑΣ:** Κύριε Πρόεδρε, εμείς σε αυτή την τροπολογία θα ψηφίσουμε «παρών», επειδή σε ερώτηση του κ. Κεφαλογιάννη δεν καλυφθήκαμε από τον κ. Σαντορινιό όσον αφορά την παράγραφο 3 για τις συμβάσεις και τις προμήθειες.

**ΠΡΟΕΔΡΕΥΩΝ (Δημήτριος Κρεμαστινός):** Καλώς.

Ερωτάται το Σώμα: Γίνεται δεκτή η τροπολογία με γενικό αριθμό 1090 και ειδικό 15 ως έχει;

**ΜΑΡΙΑ ΤΡΙΑΝΤΑΦΥΛΛΟΥ:** Ναι.

**ΑΘΑΝΑΣΙΟΣ ΚΑΒΒΑΔΑΣ:** Παρών.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Παρών.

**ΝΙΚΟΛΑΟΣ ΚΟΥΖΗΛΟΣ:** Παρών.

**ΑΘΑΝΑΣΙΟΣ ΒΑΡΔΑΛΗΣ:** Ναι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς η τροπολογία με γενικό αριθμό 1090 και ειδικό 15 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 1091 και ειδικό 16 ως έχει;

**ΜΑΡΙΑ ΤΡΙΑΝΤΑΦΥΛΛΟΥ:** Ναι.

**ΑΘΑΝΑΣΙΟΣ ΚΑΒΒΑΔΑΣ:** Παρών.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι.

**ΝΙΚΟΛΑΟΣ ΚΟΥΖΗΛΟΣ:** Παρών.

**ΑΘΑΝΑΣΙΟΣ ΒΑΡΔΑΛΗΣ:** Ναι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς η τροπολογία με γενικό αριθμό 1091 και ειδικό 16 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Εισερχόμαστε στην ψήφιση του ακροτελεύτιου άρθρου.

Ερωτάται το Σώμα: Γίνεται δεκτό το ακροτελεύτιο άρθρο, όπως τροποποιήθηκε από τον κύριο Υπουργό;

**ΜΑΡΙΑ ΤΡΙΑΝΤΑΦΥΛΛΟΥ:** Ναι.

**ΑΘΑΝΑΣΙΟΣ ΚΑΒΒΑΔΑΣ:** Ναι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι.

**ΝΙΚΟΛΑΟΣ ΚΟΥΖΗΛΟΣ:** Όχι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Δημήτριος Κρεμαστινός):** Το ακροτελεύτιο άρθρο έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Συνεπώς το νομοσχέδιο του Υπουργείου Εξωτερικών: «Κύρωση της Συμφωνίας - Πλαίσιο Εταιρικής Σχέσης και Συνεργασίας μεταξύ της Ευρωπαϊκής Ένωσης και των κρατών-μελών της, αφενός και της Δημοκρατίας των Φιλιππίνων, αφετέρου και άλλες διατάξεις» έγινε δεκτό επί της αρχής και επί των άρθρων.

Εισερχόμαστε στην ψήφιση στο σύνολο του νομοσχεδίου.

Ερωτάται το Σώμα: Γίνεται δεκτό το νομοσχέδιο και στο σύνολο;

**ΜΑΡΙΑ ΤΡΙΑΝΤΑΦΥΛΛΟΥ:** Ναι.

**ΑΘΑΝΑΣΙΟΣ ΚΑΒΒΑΔΑΣ:** Ναι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι.

**ΝΙΚΟΛΑΟΣ ΚΟΥΖΗΛΟΣ:** Όχι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Δημήτριος Κρεμαστινός):** Το νομοσχέδιο έγινε δεκτό και στο σύνολο κατά πλειοψηφία.

Συνεπώς το σχέδιο νόμου του Υπουργείου Εξωτερικών: «Κύρωση της Συμφωνίας - Πλαίσιο Εταιρικής Σχέσης και Συνεργασίας μεταξύ της Ευρωπαϊκής Ένωσης και των κρατών-μελών της, αφενός και της Δημοκρατίας των Φιλιππίνων, αφετέρου και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(να μπει η σελ. 113α)

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Με τη συναίνεση του Σώματος και ώρα 20.34΄ λύεται η συνεδρίαση για αύριο, ημέρα Τετάρτη 5 Ιουλίου 2017 και ώρα 10.00΄, με αντικείμενο εργασιών του Σώματος: α) εκλογή Αντιπροέδρων της Βουλής των Ελλήνων και β) κοινοβουλευτικό έλεγχο, σύμφωνα με τις δύο ειδικές ημερήσιες διατάξεις που έχουν διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**